Untuk Terus Kekal Sebagai PM, Najib Wajib Cantas Orang Muhyiddin

 Di ketika Najib begitu bersungguh-sungguh menyeru ahli UMNO agar bersatu, tidak melakukan sabotaj dan memberikan kemenangan dua pertiga kepadanya, beberapa pihak lain pula terus membuat ramalan dan kajian tentang keputusan pilihanraya akan datang ini.
Keputusan pilihanraya akan datang ini bukan saja menarik perhatian rakyat yang sedang berdebar-debar ingin mengetahui sama ada UMNO dan Najib akan terus kekal menguasai Putrajaya atau terpaksa menyerah kalah Pakatan Rakyat dan Anwar Ibrahim, tetapi juga turut menarik perhatian beberapa golongan cendekiawan dan pensyarah universiti.
Selepas beberapa pihak meramalkan kekuatan BN dan PR agak seimbang dan strategi di saat-saat terakhir mungkin mempengaruhi keputusan dan menenntukan siapa menang dan siapa kalah, mutakhir ini beberapa pensyarah universiti tampil dengan hasil kajian dan ramalan masing-masing.
Terbaru ialah Prof. Muhammad Abu Bakar daripada UM yang diketahui mempunyai pandangan kritis mengenai politik negara, secara terbuka meramalkan UMNO dan BN hanya mampu menang tipis saja dalam pilihanraya akan datang ini.
Beliau yang kerapkali diundang memberikan syarahan tentang politik dan kemasyarakatan serta pernah menjadi moderator wacana Sinar Harian juga berpandangan bahawa empat negeri yang sekarang dikuasai oleh PR akan terus kekal di bawah penguasaan pembangkang.
Tanpa menyebut secara tepat jumlah kerusi yang mampu dimenangi oleh BN, gambaran tipis yang dimaksudkan beliau secara logiknya tentunya tidak melepasi garisan dua pertiga dan jumlah 140 kerusi yang dimenangi dalam pilihanraya 2008 lalu.
Sebelum itu, Prof Dr. Samsul Amri Baharuddin dari UKM turut meramalkan bahawa berdasarkan kajiannya menunjukkan BN hanya mampu menang sebanyak 120 kerusi Parlimen sahaja.
Malaysia mempunyai 222 kerusi Parlimen dan kerusi minimum yang diperlukan untuk menubuhkan kerajaan ialah 112 kerusi.
Sementara itu, Dr Agus Yusof daripada UKM pula meramalkan UMMO dan BN akan menghadapi kemungkinan yang lebih buruk di mana beliau mendapati kerusi yang cukup selesa bagi BN hanyalah 96 sahaja.
Dalam masa yang sama, beberapa bulan lalu juga Merdeka Center turut membuat kajian tentang populariti Najib dan mendapati kedudukan PM hanya berada di kedudukan 69 peratus sahaja.
Jika kajian Merdeka Canter ini dikaitkan ramalannya ketika pilihanraya 2008 lalu yang mana ketika itu populariti Pak Lah berada di kedudukan 72 peratus dan hanya mampu menang sebanyak 140 kerusi, ramalan dan kajian tentang kemungkinan keputusan pilihanraya akan datang memberi keputusan lebh buruk sebagaimana hasil dapatan beberapa pensyarah dan cendekiawan itu jelas ada kebenarannya.
Bukan saja hasil kajian pensyarah-pensyarah itu, malahan keyakinan sebahagian besar rakyat juga mendapati jumlah kerusi yang munasabah mampu dimenangi oleh BN juga hanyalah dalam lingkungan 115 hingga 120 kerusi saja. Begitu juga jika UMNO dan BN kalah kerana terlalu banyak isu yang tidak selesai serta rakyat mahukan perubahan, mereka juga hanya kekurangan kurang daripada 10 kerusi.
Secara jelasnya, baik BN atau PR, jika mereka menang jumlah kerusi yang mampu dimenangi amatlah tipis dan hanya mempunyai kelebihan beberapa kerusi sahaja.
Dalam masa yang sama, melalui pengusaan media, kawalan terhadap jentera kerajaan dan keupayaan dari segi kemampuan wang ringgit, potensi untuk UMNO dan BN kekal sebagai kerajaan adalah lebih baik berbanding PR.
Najib, UMNO dan BN dipercayai akan memanfaatkan sepenuhnya kelebihan yang ada itu bagi mengelakkan mereka kalah dan kehilangan kuasa dalam genggaman.
Namun demikian, meskipun BN dilihat mempunyai sedikit kelebihan untuk mengekalkan kuasa berbanding PR, tetapi kedudukan Najib tetap tidak selamat.
Dengan hampir semua pihak meramalkan BN hanya mampu menang dengan tipis dan kelebihan kerusi yang kecil sahaja, Najib sebenarnya masih belum boleh tersenyum lagi.
Dengan hanya menang sekitar 115 atau 120 kerusi, kedudukan Najib tetap ibarat telur di hujung tanduk. Najib hanya selamat dan tidak dipaksa turun daripada kerusi PM jika beliau berjaya melepasi garisan dua pertiga atau sekurang-kurangnya berjaya menang lebih daripada 140 kerusi, iaitu jumlah kerusi yang dimenangi pada 2008 yang akhirnya menyebabkan Pak Lah terpelanting keluar dari Seri Perdana.
Cabaran Najib di dalam UMNO ialah Muhyiddin, timbalannya sekarang serta para penyokongnya. Jika Najib sekadar menang tipis, orang-orang Muhyiddin pasti menjerit meminta Najib berundur untuk digantikan dengan boss mereka pula.
Ini memang suasana yang normal dalam perebutan kuasa, lebih-lebih lagi dalam parti seperti UMNO yang sudah berakar dengan amalan kronisme. Jika selama ini kroni Muhyiddin agak berdiam diri serta mengalah kepada kroni Najib tetapi jika Najib goyah, tibalah giliran mereka pula untuk memanjat pokok kelapa dan mengutip habuan yang ada.
Dalam hal ini, selain menyeru ahli-ahli UMNO supaya kekal bersatu dan memberikan kemenangan dua pertiga kepadanya, Najib juga perlu bersiap sedia dengan Pelan B iaitu menyingkirkan seramai mungkin orang-orang Muhyiddin atau orang yang mungkin condong kepada Muhyiddin sebagai calon pilihanraya akan datang.
Najib tidak ada pilihan lain, beliau perlu memilih hanya orang-orang yang setia kepadanya saja sebagai calon pilihanraya nanti. Pengaruh Muhyiddin harus disekat dengan mengetepikan seramai mungkin orang-orangnya sebagai calon pilihanraya.
Sementara Najib perlu bersiap sedia dan menggunakan segala upaya yang ada untuk menghalang kemaraan Anwar dan PR, beliau juga perlu bersiap sedia menghadapi tentangan daripada dalam UMNO sendiri.
Kalau boleh jangan biarkan keluar suara-suara yang memintanya berundur jika UMNO dan BN sekadar menang tipis saja. Suara menyokongnya harus lebih kuat lagi ketika itu.
Kalah pilihanraya dan hilang jawatan PM memang pengalaman menyedihkan bagi Najib tetapi jika hilang jawatan PM di ketika menang pilihanraya tentulah jauh lebih memedihkan. (SH 10/12/2012)

0

0

votes
Article Rating
Kongsikan artikel ini


UMNO Akhirnya Akur Rosmah Adalah Liabiliti Bagi Najib

 Akhirnya sebuah buku biografi mengenai isteri Perdana Menteri, Rosmah Mansor akan diterbitkan dan muncul di pasaran pada pertengahan Januari depan yang antara lainnya dikatakan akan menyediakan satu bab khusus untuk menjawab pelbagai tohmahan mengenai dirinya.
Penasihat penerbitan buku itu, Ahmad Maslan yang juga Ketua Penerangan UMNO berkata, pelbagai tohmahan dan cakap-cakap yang berlegar di pasaran politik mengenai isteri Najib itu akan dijawab melalui wawancara khas dengan Rosmah yang akan dimuatkan dalam satu bab khusus buku tersebut.
Buku tersebut hanya dijangka siap pada pertengahan Januari 2013 tetapi majlis pra pelancarannya sudah pun dilakukan baru-baru ini oleh Sultan Pahang, Sultan Ahmad Shah.
Dengan terbitnya buku ini sekurang-kurangnya membuktikan dua perkara. Pertama, UMNO dan Najib mengakui bahawa watak dan perilaku Rosmah selama ini adalah beban kepada UMNO dan BN serta disedari menjadi antara halangan utama untuk memenangi pilihanraya umum akan datang.
Melalui penerbitan buku itu, UMNO berharap wajah Rosmah dapat disolek cantik dan dilihat molek oleh rakyat, sekaligus memadam segala rupa buruk yang telah terserlah selama ini.
Yang kedua, penerbitan buku ini juga menandakan bahawa pilihanraya umum akan diadakan pada bulan Mac tahun depan. Oleh kerana buku ini hanya siap pada pertengahan Januari depan, Ahmad Maslan tentulah selepas itu akan berusaha mengedarkannya secara percuma kepada pelbagai pihak di seluruh negara, termasuk UMNO Bahagian, jabatan kerajaan, sekolah dan sebagainya melalui tajaan daripada beberapa pihak.
Selain dijual di pasaran dan diberi percuma, buku itu tentunya perlu memakan masa sekurang-kurangnya sebulan untuk diedarkan secara meluas. Hanya selepas buku itu diedar dan yakin rakyat memahami mengapa Rosmah selalu menonjolkan diri, selalu bergaya mewah, selalu membeli perhiasan yang mahal-mahal, maka barulah selepad itu Najib membubarkan Parlimen.
Sudah tentu tarikh yang munasabah untuk Najib mengadakan piliharaya ialah Mac 2013.
Rupa-rupanya kenapa Najib sering menangguh-nangguh tarikh pilihanraya walaupun sudah berkempen dan turun padang bertemu rakyat sejak lebih setahun yang lalu adalah kerana beliau akhirnya menyedari masalah besar yang menghalang kemenangan UMNO dan BN ialah berkenaan karenah isterinya.
Meskipun sudah dicatatkan dalam sejarah beberapa negara dunia bagaimana banyak kerajaan tumbang kerana karenah isteri yang tak terkawal seperti di Filipina, Mesir dan Tunisia sebelum ini tetapi nampaknya tidak ramai pemimpin yang mahu belajar daripadanya.
Serentak dengan usaha membersihkan minda rakyat agar menerima watak isteri PM itu seada dan seredhanya, Tun Mahathir juga turut diheret untuk menyokong bahawa apa yang dilakukan oleh Rosmah selama ini adalah sesuatu yang benar dan tidak bertentangan dengan sebarang norma masyarakat.
Tidak ada peraturan standard untuk isteri PM dan beliau berhak menonjolkan diri, begitulah lebih kurang ungkapan sokongan yang dilafazkan oleh Mahathir.
Tetapi masalah Rosmah sebenarnya bukan sekadar menonjolkan diri, masalah beliau juga ialah berkaitan suka bermewah, membeli perhiasan dan beg tangan yang mahal-mahal, pakaian yang gemerlapan, menggunakan kemudahan kerajaan untuk keluar negara, penglibatan dalam perniagaan dan kontrak kerajaan sebagaimana yang didedahkan oleh bekas adik angkatnya Deepak serta pelbagai hal lain lagi yang telah muncul satu demi satu sejak Najib menjadi PM pada 2009 lalu.
Semua dakwaan itu pula bukan cakap-cakap kosong. Sebahagiannya disahihkan dengan bukti bergambar seperti pemilikan beberapa barangan mewah dan perhiasan mahal yang dimilikinya sebagaimana yang tersebar dalam media baru.
Sebahagian perlakuan Rosmah yang menjadi percakapan dan kebencian rakyat itu sebenarnya bukanlah fitnah dan tohmahan. Ia adalah kebenaran yang nyata.
Sejauh mana cakap-cakap dan kebencian rakyat dapat dibersihkan melalui buku biografi setebal 164 mukasurat itu hanya masa yang menentukannya. Tetapi secara umumnya rakyat sekarang bukan lagi seperti rakyat tahun 60an atau 70an yang menerima bulat-bulat apa saja yang dihidangkan kepada mereka.
Kebijaksanaan rakyat dengan bantuan langit terbuka berlaku di semua pelusuk dunia. Isteri bekas Presiden Tunisia, Laila Ali juga mempunyai watak dan perangai yang hampir sama dengan Rosmah. Dia suka glamour, menonjol diri, bergaya mewah dan membeli perhiasan yang mahal-mahal di luar negara.
Ketika berlakunya era kebangkiran rakyat Tunisia dan perangai isterinya menjadi perbualan rakyat, sebuah buku biografi mengenai dirinya turut diterbitkan untuk membersihkan namanya dan menangkis persepsi yang sudah berakar umbi di kalangan rakyat.
Namun akhirnya buku itu gagal menghalang kebangkitan rakyat. Presiden Ben Ali akhirnya disingkirkan rakyat dan perangai serta perilaku isterinya yang boros dan suka bermewah itu adalah antara sebab yang dikesan sebagai punca kejatuhannya.
Isteri bekas Presiden Perancis, Carla Bruni juga menerbitkan sebuah buku biografi untuk membentuk persepsi baik mengenai dirinya kepada rakyat negara itu. Carla yang merupakan bekas model, ratu seks dan mempunyai sisi gelap yang tak terhitung memilih untuk menerbitkan buku biografi sebagai kaedah untuk menjawab pelbagai tohmahan mengenai dirinya serta membantu karier politik suaminya.
Buku itu laku di pasaran dan beredar ke seluruh dunia. Tetapi akhirnya dalam pilihanraya selepas itu, Presiden Sarkozy tewas kepada lawannya Francois Hollande.
Sebagaimana Laila, watak Carla Bruni juga dikesan sebagai antara punca kekalahan Sarkozy kepada lawannya.
Buku biografi Rosmah ini juga diterbitkan kerana UMNO akhirnya menyedari bahawa karenah dan perlakuan beliau sebelum ini merupakan liabiliti kepada Najib. Ia sama seperti matlamat buku mengenai Laila dan Carla Bruni diterbitkan.
Sama ada buku biografi mengenai Rosmah ini mampu membantu UMNO dan Najib atau sebaliknya biarlah rakyat yang menentukannya dalam pilihanraya nanti. Tetapi dengan UMNO akhirnya menyedari bahawa Rosmah adalah liabiliti bagi UMNO dan Najib sehingga sebuah buku mahal perlu diterbitkan mengenainya, Rosmah juga sebenarnya sedang dipersiapkan untuk dipersalahkan jika keputusan buruk yang menimpa UMNO dan BN nanti.
Sejarah Laila Ali dan Carla Bruni akan berulang lagi. (SH 12/12/12)

0

0

votes
Article Rating
Kongsikan artikel ini


Bila Hantu Altantuya Mula Mengilai, Senyum Muhyiddin-Zahid Tentu Makin Melebar

 Hari-hari kebelakangan ini, Deepak Jaikishan yang dulunya merupakan rakan karib keluarga Najib dan menganggap Rosmah Mansor seperti kakak angkatnya, tidak henti-henti bersuara mengenai keluarga Perdana Menteri itu.
Bermula dengan dakwaannya bahawa beliau ditipu dalam satu urusniaga tanah yang melibatkan seorang Exco Wanita UMNO yang diberikan projek kerajaan oleh Najib, tindakan Najib tidak membantunya meskipun mendakwa sudah memberi sejumlah wang kepada Najib, Deepak terus bersuara lagi. Tetapi kebelakangan ini beliau tidak lagi merintih dan mengeluh tentang nasib dirinya yang bagai dianiaya dan dipermainkan itu.
Deepak kini melangkah lebih jauh lagi. Kali ini beliau mendedahkan pula penglibatan dirinya dalam isu akaun bersumpah kedua penyiasat persendirian, P Balasubramanian. Daripada menceritakan secara detail penglibatan beliau sepenuhnya dalam isu itu, Deepak juga mula menyebut nama-nama yang didakwa terlibat sehingga P Bala bersetuju membuat akaun bersumpah kedua yang sekaligus membersihkan nama Najib dan Rosmah dalam kes pembunuhan Altantuya.
Jika semalam beliau menyebut adik Najib iaitu Nazim Razak yang heboh dikatakan sudah bercerai dengan isterinya, Norjuma Habib sebagai individu yang membayar wang kepada P Bala untuk membuat akaun bersumpah kedua, hari ini Deepak secara terus-terang menyebut bahawa Najib adalah orang yang terlibat memainkan peranan sehingga P. Bala bersetuju membuat akaun bersumpah kedua itu.
Menurut Deepak, Najib bertindak demikian untuk memastikan jawatan Perdana Menteri menjadi miliknya kerana ketika itu ada usaha untuk menghalang Najib daripada menduduki kerusi tersebut.
Dengan pendedahan demi pendedahan oleh Deepak ini, beliau nampaknya tidak akan berhenti bersuara selagi Najib berada di tempatnya sekarang. Penegasannya bahawa Malaysia mempunyai 28 juta penduduk dan tidak seharus segala-galanya di negara ini ditentukan oleh sepasang suami isteri sahaja, membuktikan kesungguhannya untuk terus bersuara.
Sebagai orang yang pernah dekat dan bebas keluar masuk rumah keluarga Najib, Deepak mungkin mengetahui banyak perkara bukan saja berkaitan P Bala tetapi juga mungkin mengenai Razak Baginda dan Altantuya.
Jika beliau tahu mengenai Nazim yang membayar wang kepada P. Bala dan tidak takut mengaitkan Najib dalam isu akaun bersumpah itu, ini bermakna Deepak mungkin mengetahui banyak perkara lagi yang melibatkan Najib, Razak Baginda dan Altantuya.
Andainya Deepak terus bersuara dan mengaitkan pelbagai perkara lagi mengenai Najib dan kaitannya dengan kes pembunuhan Altantuya, ia tentunya merupakan bahana besar kepada Najib yang sedang mencari-cari tarikh sesuai untuk memanggil pilihanraya umum ke 13.
Tindakan Deepak tidak henti-henti menyebut nama Altantuya dan mengaitkannya dengan Najib juga boleh menyebabkan “hantu” Altantuya bangun dan mengilai kembali. Atau sekurang-kurangnya menghantui kehidupan seharian Najib dan keluarganya.
Tidak cukup dengan itu, Deepak juga dilaporkan mahu menerbitkan dua buah buku mengenai Rosmah dan kaitan isteri PM itu dalam kes pembunuhan Altantuya, bekas model yang pada mulanya dilantik sebagai penterjemah oleh Razak Baginda ketika urusniaga Scorpene tetapi kemudian ditemui mati dengan dibom menggunakan C4.
Meskipun Najib sebelum ini pernah bersumpah laknat tidak pernah bertemu dan mengenali Altantuya, tetapi rentetan pendedahan demi pendedahan oleh Deepak ini, rakyat nampaknya mula ragu-ragu dengan sumpah Najib itu.
Bahkan sudah ada yang berkata, pendedahan demi pendedahan oleh Deepak bagaikan Najib sudah dimakan sumpahnya sendiri.
Apa pun keadaannya, kehadiran Deepak dengan siri pendedahannya sekarang ini jelas merupakan bala kepada Najib, UMNO dan BN. Keyakinan rakyat untuk memberi sokongan dan undi kepada UMNO dan BN menjadi kelam kerana rakyat jelas telah keliru dan ragu-ragu.
Laungan kata-kata semangat yang dilafazkan Najib semasa Perhimpunan UMNO 2012 lalu yang antaranya meminta rakyat memberikannya kemenangan dua pertiga, turut mulai luntur dihakis oleh semburan asid Deepak.
Tambahan pula, Najib sehingga ini masih membisu seribu bahasa terhadap pelbagai dakwaan Deepak itu meskipun pelbagai pihak menuntut supaya Najib menjawab atau mengambil tindakan undang-undang terhadap peniaga karpet itu jika dakwaannya tidak benar. Pimpinan UMNO juga tidak ada yang berani bersuara. Najib kini hanya dipertahankan oleh blogger-blogger pro UMNO dengan menyerang semula Deepak dan mengaitkannya dengan PR, namun tiada hujah kemas atau bukti kukuh dikemukakan untuk menangkis segala dakwaan itu.
Hakikatnya pelbagai dakwaan yang dibangkitkan Deepak tidak mampu dijawab oleh Najib serta UMNO dan ia bagaikan senjata yang kekal tertanam dalam pemikiran rakyat.
Secara umumnya kedudukan Najib kini umpama berada diatas bara api. Sama ada UMNO menang atau kalah bukan lagi menjadi persoalan bagi rakyat tetapi persoalan utama ialah apakah Najib masih mampu kekal sebagai PM atau sebaliknya selepas pilihanraya umum nanti?
Jika PR sedang giat menghimpit UMNO dan BN dan mahu mengalih kedudukan Najib daripada Perdana Menteri kepada Ketua Pembangkang, hidupnya semula “hantu” Altantuya setelah nyawanya dihidupkan oleh Deepak, keadaan dalam UMNO sendiri menjadi berpecah-belah. Semakin ramai ahli UMNO yang sependapat dengan rakyat untuk menolak kepimpinan Najib sendiri.
Muhyiddin yang kini merupakan orang nombor dua dalam parti dan kerajaan mula disebut-sebut sebagai tokoh yang dianggap perlu mengambil alih tempat Najib selepas pilihanraya nanti. Semakin kuat Deepak bersuara dan semakin kuat “hantu” Altantuya mengilai, semakin tipis harapan Najib untuk membawa UMNO dan BN memperolehi kemenangan dua pertiga.
Sebagaimana Pak Lah yang disingkir kerana gagal mendapat majoriti dua pertiga, Najib juga bakal menerima nasib yang sama kerana “benchmark” atau penanda aras kejayaan Perdana Menteri UMNO ialah kemenangan majoriti dua pertiga. Kurang daripada itu akan dianggap gagal dan mesti berundur.
Jika Muhyiddin akhirnya menjadi kenyataan akan ditonjolkan untuk mengganti Najib selepas pilihanraya umum nanti, peluang terbuka sebagai timbalan pula terbuka luas hanya untuk Zahid Hamidi dan Shafie Afdal. Oleh kerana seorang lagi Naib Presiden UMNO, Hishammuddin juga berasal dari Johor, sama negeri dengan Muhyiddin, peluang beliau bergandingan dengan Muhyiddin boleh dikatakan sudah tertutup kerana mustahil UMNO mahu meletakkan dua pimpinan utamanya dari negeri yang sama.
Antara Zahid dan Shafie, Zahid dari Perak diakui mempunyai peluang yang lebih baik untuk menjadi orang nombor dua dalam parti dan kerajaan berbanding Shafie yang berasal dari Sabah.
Sebagaimana Muhyiddin dan Zahid yang sama-sama lebih berusia daripada Najib, prestasi buruk atau gagalnya UMNO dan BN mendapat majoriti dua pertiga dalam pilihanraya umum akan datang boleh juga dianggap rahmat kepada karier masa depan masing-masing. Ia memberi ruang yang lebih terbuka untuk menaik setakuk lagi dalam pendakian karier politik berbanding jika Najib berjaya mencipta kemenangan cemerlang, Muhyiddin dan Zahid mungkin hanya statik ditempatnya sekarang.
Ini bermakna selagi Deepak terus bersuara dan dalam masa yang sama “hantu” Altantuya semakin kuat mengilai menghantui persepsi rakyat, selama itulah masa depan Najib menjadi tidak ketentuan. Tetapi ketidaktentuan itu mampu merangsang urat senyum Muhyiddin dan Zahid menjadi semakin melebar dalam diam. (14/12/12)

0

0

votes
Article Rating
Kongsikan artikel ini


War Room UMNO Nyanyikan Kemenangan 154 Kerusi Untuk Najib

 Ketika ini semua pihak sibuk membuat ramalan, andaian serta kajian tentang siapakah antara BN dan PR yang dijangka akan memenangi pilihanraya umum akan datang ini dan seterusnya berjaya menubuhkan kerajaan. Pusat-pusat kajian, universiti dan kalangan pensyarah pula turut tampil dengan pelbagai teori dan pandangan mengenai siapa yang dijangka kalah dan siapa yang dijangka menang.
Merdeka Center dalam kajian terbarunya menunjukkan populariti Najib hanya meningkat 1 peratus kepada 65 peratus selepas pembentangan Belanjawan 2012 yang dianggap banyak pihak sebagai belanjawan paling pemurah dengan taburan gula-gula dan pemberian wang saku secara langsung kepada rakyat.
Namun demikian, tahap populariti 65 peratus itu masih dianggap belum memadai untuk menjelmakan kemenangan yang selesa buat BN. Jika pun menang, BN hanya dijangka menang dengan tipis saja tetapi jika berlaku sesuatu perubahan yang mendadak, benteng populariti Najib yang sekadar 65 peratus itu dianggap belum cukup ampuh untuk menahan kekalahan daripada berlaku.
Jika dilihat populariti Pak Lah sebelum pilihanraya 2008 adalah 72 peratus tetapi ianya telah menyebabkan BN hilang majoriti dua pertiga dengan sekadar kemenangan 140 kerusi saja ketika itu.
Beberapa pensyarah universiti juga turut membuat ramalan. Antaranya Prof Dr Samsul Amri Baharudin yang menjangkakan BN hanya mampu menang 120 kerusi, Dr Agus Yusof dengan kajian bahawa kerusi yang selesa bagi BN hanya 96 kerusi manakala Prof Mohamad Abu Bakar dari UM juga meramalkan kemenangan yang tipis saja mampu dicapai oleh BN dalam pilihanraya akan datang ini berdasarkan pelbagai isu dan kekuatan BN serta PR yang dilihat agak seimbang.
Pimpinan UMNO pula terutamanya Najib dilihat masih lagi bergelut untuk meraih kemenangan serta amat mengimpikan kemenangan dengan majoriti dua pertiga untuk mengelak menerima nasib seperti Pak Lah. Bagaimanapun sehingga ini tidak ada mana-mana pemimpin UMNO yang berani meramalkan berapakah jumlah kerusi yang bakal dimenangi, terutamanya melihatkan pelbagai isu-isu baru yang muncul kebelakangan ini seperti isu Deepak, Musa Hassan, dana RM40 juta untuk UMNO Sabah dan sebagainya.
Rata-rata pemimpin UMNO dan BN merasakan hanya kemenangan yang tipis mampu dicapai kali ini.
Anwar dan PR pula, walaupun amat yakin dapat menawan Putrajaya dalam pilihanraya kali ini tetapi masih tidak berani memberikan angka kemenangan yang tepat. PR kini terlihat memberi fokos kepada tiga negeri iaitu Sabah, Sarawak dan Johor untuk mengukuhkan lagi kemenangan, selain keyakinan mempertahankan kubu sedia ada terutama 82 kerusi yang dimenangi dalam pilihanraya 2008 lalu.
Hanya Lim Kit Siang baru-baru ini yang meramalkan kemampuan PR untuk memenangi sebanyak 125 kerusi dengan PAS dan DAP dijangkanya akan memenangi masing-masing 40 kerusi manakala PKR diramalkan akan memenangi 45 kerusi.
Rakyat pelbagai lapisan dan peringkat juga merasakan demikian. Jika ada yang beranggapan BN akan menang, mereka menduga hanya kemenangan dengan kelebihan beberapa kerusi sahaja mampu dicapai. Begitu juga jika ada yang beranggapan PR akan menawan Putrajaya, jangkaan mereka hanya kemenangan tipis juga yang mampu dicapainya.
Pendek kata, mereka yang rasional dan melihat pelbagai masalah serta isu yang sedang berlaku sekarang ini dan kesannya kepada pola pemikiran rakyat yang terdedah kepada pelbagai maklumat, hampir mustahil untuk meyakini kemenangan cemerlang mampu dicapai oleh mana-mana pihak kali ini.
Tetapi berbeza dengan dapatan yang dilakukan oleh War Room UMNO yang diketuai oleh Alies Nor, bekas Setiausaha Politik Najib sendiri. War Room UMNO ini ditubuhkan oleh Najib untuk kerja-kerja pilihanraya umum akan datang dengan fokus kepada pemilihan calon, menangani isu, menyelaras kempen dan sebagainya.
Dengan fungsinya yang begitu besar, War Room ini menjadi begitu berpengaruh menjelang pilihanraya akan datang dan Alies Nor pula merupakan individu yang palng dicari untuk didekati oleh mereka yang berhajat untuk menjadi calon.
Alies Nor bukan sahaja berpengaruh untuk menentukan calon-calon yang dianggap boleh menang tetapi juga sedang memantau kerusi-kerusi Parlimen yang diyakini memihak kepada BN.
Beliau kini mempunyai pasukan pemantaunya sendiri sama ada di peringkat bahagian dan negeri yang berfungsi menyediakan laporan terkini tentang kedudukan kerusi-kerusi yang boleh dimenangi oleh BN.
Bagaimanapun apa yang memeranjatkan, sebalik semua pihak meramalkan BN hanya mampu menang tipis, War Room ini mempunyai dapatan yang sebaliknya. Dikhabarkan bahawa pihak War Room ini telah mempersembahkan angka yang membuatkan Najib teruja baru-baru ini.
Dikatakan melalui gerak kerja dan pemilihan calon yang ditapis dengan ketat oleh War Room ini, selain populariti Najib yang dikhabarkan sentiasa mendapat sambutan daripada rakyat, Najib diyakinkan bahawa jumlah kerusi yang mampu dimenanginya ialah antara 148 hingga 154 kerusi.
148 adalah jumlah kerusi minimum yang diperlukan untuk memperolehi kemenangan dengan majoriti dua pertiga.
Namun demikian, hasil kajian War Room UMNO ini ditolak mentah-mentah oleh beberapa pemimpin UMNO sendiri yang merasakan ianya adalah hasil dapatan yang tidak masuk akal dan lebih bertujuan untuk mengampu Najib semata-mata. Mereka menyifatkan angka 148 hingga 154 itu tidak lebih dendangan lagu merdu yang boleh membuatkan Najib terbuai, terlena dan akhirnya jatuh ke tanah.
Tetapi sehingga ini tidak ada yang berani menyanggah angka tersebut secara berdepan dengan Najib kerana sedar kedudukan War Room dan Alies Nor yang begitu rapat dan seolah-olah begitu dipercayai oleh Najib sendiri. Menyanggah hasil kerja War Room umpama menyanggah Najib, oleh itu ramai yang bercakap dan membuat ulasan di belakang mengenainya.
Beberapa pemimpin dan pihak dalam UMNO yang rasional dan mengetahui mengenai hasil kajian oleh War Room itu mengakui angka kemenangan yang tidak masuk akal itu boleh membahayakan kedudukan UMNO dan BN jika Najib terlalu mempercayainya dan tidak mempunyai pendapat kedua.
Apa yang nyata Najib kini didapati begitu terbuai dengan angka yang diberi oleh War Room itu sehingga beliau didapati tidak dapat membaca isyarat sebenar yang ingin disampaikan oleh rakyat apabila mereka bertemu dengannya.
Misalnya apabila ramai yang bertanya kepadanya bilakah tarikh pilihanraya, Najib mengandaikan ianya sebagai bukti bahawa rakyat tidak sabar-sabar untuk memberi mandat yang lebih besar kepada BN sedangkan hakikat sebenarnya ia juga bermaksud rakyat tidak sabar lagi menunggu detik untuk menghukum UMNO dan BN atas pelbagai masalah dan isu yang berlaku sejak beliau menjadi PM.
Selain itu Najib juga sering disajikan dengan sokongan palsu daripada rakyat di setiap program yang dihadirinya di mana majoriti yang hadir adalah pegawai kerajaan, guru dan murid sekolah yang diwajibkan hadir, penuntut IPTA dan IPTS yang disediakan bas, t shirt dan belanja makan serta belia dan penduduk kampung yang turut disediakan kemudahan pengangkutan dan elaun wang saku.
Oleh kerana terlalu terbuai dan terlena dengan nyanyian lagu merdu oleh War Room dan Alies Nor yang menjanjikan kemenangan cemerlang kepadanya, Najib dilihat semakin tidak sensitif kepada segala isu dan kecaman yang berkaitan diri dan keluarganya. Beliau langsung tidak mahu menjawab semua isu yang timbul kebelakangan ini.
Lalu dimanakah sebenarnya jiwa rakyat yang sering diucapkannya, sudah kusamkah falsafah kami sentiasa mendengar yang kerap dilaungkannya dan sudah dibakulsampahkah slogan bahawa era kerajaan dan pemimpin betul segala-galanya sudah berakhir? (SH 17/12/12)

0

0

votes
Article Rating
Kongsikan artikel ini


Kesian Zainuddin Maidin….

 Ketika Zainudin Maidin atau Zam menulis dan melabelkan bekas Presiden Indonesa, BJ Habibie sebagai pengkhianat sejurus kesudiannya hadir di pentas Unisel bersama Anwar Ibrahim, tentunya dengan niat meracuni pemikiran rakyat agar Anwar juga dianggap sama pengkhianat kepada negara.
Zam yang yang tidak sampai dua tahun menjadi Penerangan dan kemudian kalah dalam piliharaya 2008 di Merbok, seperti tidak boleh menerima hakikat bagaimana Anwar bukan saja terus disanjung rakyat tetapi juga dihormati oleh pemimpin luar.
Lantas kedatangan Habibie yang duduk sepentas dan memberi syarahan bersama Anwar yang dinilai Zam mampu memberi nilai tambah kepada Anwar, setidak-tidaknya menjelang pilihanraya akan datang, membuatnya seperti seorang yang hilang pertimbangan dalam meluahkan fikiran serta idea.
Sebagai seorang yang pernah menjadi Ketua Pengarang Utusan Malaysia dan kemudian menjadi Menteri Penerangan, tulisan beliau yang menuduh Habibie sebagai pengkhianat dan “dog of imperialism”, sebenarnya amat tidak wajar dengan status dirinya.
Tulisan Zam itu mungkin boleh dimaafkan jika beliau sekadar wartawan junior atau pengendali blog yang tidak ada didikan serta latar belakang kewartawanan.
Sebaik tulisan Zam itu tersiar, ramai yang menggeleng kepala setelah membacanya kerana Zam nampaknya masih terperangkap dengan cara pemikiran lama. Beliau kelihatan jauh ditinggalkan zaman.
Ketika kritikan datang bertalu-talu menghentamnya, bukan saja dari dalam negara tetapi juga dari Inonesia, Zam masih cuba mempertahankan dirinya dengan mengatakan beliau tidak mempunyai pengaruh untuk merenggangkan hubungan Malaysia dan Indonesia melalui tulisannya itu.
Zam dilaporkan memberitahu niatnya ikhlas dan tidak sekali-kali bermaksud jahat terhadap bekas Presiden Indonesia itu, apatah lagi mencampuri urusan dua negara yang selama ini bersandarkan perasaan saling hormat dan percaya mempercayai.
Sehinggalah semalam apabila Presiden Indonesia, Susilo Bambagang Yudiyono yang dalam rangka lawatan ke Malaysia juga menyifatkan tulisan Zam itu tidak wajar dan boleh mengeruhkan hubungan dua hala, reputasi Zam nampaknya makin jatuh merudum.
Hari ini pula, Menteri Penerangan Rais Yatim mahukan Zam memohon maaf kepada Habibie dan rakyat Indonesia sebagai penyelesaian wujudnya masalah berikutan tulisan beliau yang tidak sewajarnya itu.
Meskipun Habibie tidak marah atau mengemukakan saman terhadap tulisan menghina oleh Zam itu, tetapi kini kedudukan Zam sama taraf dengan wartawan dan akhbar Utusan yang kerap memohon maaf atau kalah bicara di mahkamah.
Sejak kalah pilihanraya dan hilang jawatan menteri, Zam seperti tidak dipedulikan oleh UMNO dan kerajaan. Tidak seperti kebanyakan bekas menteri lain yang diberikan jawatan duta atau pengerusi mana-mana syarikat berkaitan kerajaan selepas tidak menjadi menteri, Zam sebaliknya tidak diberikan apa-apa.
Tidak juga seperti kebanyakan bekas ketua pengarang akhbar lain yang masih digunapakai dan mempunyai bisnes sendiri, Zam diketahui tidak mempunyai tugasan khusus selepas bersara. Johan Jaffar misalnya kini mengetuai Kumpulan Media Prima, Khalid Mohd pula sebagai perunding media kepada Perdana Menteri dan Kadir Jasin mengetuai Berita Publishing.
Sama ada kerajaan terlepas pandang atau merasakan Zam tidak layak, hanya Najib yang ada jawapannya.
Tetapi Zam sering memunculkan diri dan mebuat orang merasakan dirinya masih wujud, bernyawa serta boleh berfikir, melalui tulisannya yang kadang-kadang kontroversi dan menyingkap sejarah lama.
Tulisan Zam mengenai Habibie dan Anwar, meskipun sebahagian daripada lampiasan rasa tidak bersetujunya terhadap Anwar sejak sekian lama, ia juga disedari agar Najib dan kerajaan menyedari kewujudannya yang masih boleh menyumbang sesuatu kepada negara.
Di samping mengkritik Anwar dengan caranya menyamakannya dengan Habibie, Zam sebenarnya ingin membodek Najib. Najib yang kini masih tidak menentu kedudukannya dan masih tercari-cari tarikh pilihanraya, cuba dibodek oleh Zam dengan cara menghentam dan merendah-rendahkan wibawanya.
Malangnya bodeknya kali ini tidak menjadi. Beliau bukan saja menjadi kecaman rakyat tetapi juga menjadi sasaran kemarahan rakyat Indonesia. Kerajaan pula, selepas Bambang sendiri meluahkan rasa tidak puas hati dengan tulisan itu, turut merasa terganggu kesan daripada artikel itu. Utusan sendiri, sebaik menyedari banyaknya komen negatif telah menarik balik pautan artikel itu.
Dengan Rais sendiri meminta agar Zam meminta maaf secara terbuka, niat Zam mahu membodek Najib kini menjadi malapetaka bagi dirinya. Najib sendiri tentunya menyedari tulisan Zam lebih menyusahkan, berbanding membantunya. Sudahlah Najib menghadapi pelbagai masalah dalam negara, tulsan Zam menambahkan lagi kebencian rakyat terhadapnya kerana Zam dilihat sebagai suara UMNO dan kerajaan.
Tidak cukup membebankan di dalam negara, tulisan Zam itu juga mengundang petaka di luar negara. Najib tentunya merah muka bila membaca komen Presiden Indonesia, Susilo Bambang Yudiyono mengenai artikel Zam itu. Jika perkara itu dibangkitkan pula dalam pertemuannya dengan Najib, tentunya sekali lagi muka dan telinga Najib menjadi merah kerananya.
Walaupun Zam mengaku bahawa beliau tidak pernah merasa gembira ketika menjadi orang politik tetapi pengakuan itu masih menimbulkan persoalan kerana ia hanya dilafazkan selepas kalah pilihanraya dan hilang jawatan menteri. Jika sedar tidak gembira, Zam patutnya menolak untuk berkubang di gelanggang politik sejak peringkat awal lagi.
Sebenarnya Zam tidak gembira sebab Najib tidak memberinya apa-apa sejak kehilangan jawatan pada 2008 lalu.
Tetapi Zam dipercayai akan terus tidak gembira kerana selepas ini tidak mungkin Najib mahu memberinya apa-apa lagi. (SH 19/12/12)

0

0

votes
Article Rating
Kongsikan artikel ini


Setiausaha Politik Najib Dilarang Jadi Calon…

 Harapan serta impian Setiausaha Politik dan Pegawai Khas Najib untuk bertanding dalam pilihanraya umum akan datang bakal menjadi “angan-angan tak sudah” kerana mereka mungkin tidak dibenarkan bertanding oleh Najib sendiri, sebaliknya akan diminta menumpukan perhatian kepada kemenangan UMNO dan BN secara keseluruhannya.
Semua mereka ini dipercayai akan diberitahu sendiri oleh Najib mengenai perkara itu.
Dari Bangunan Perdana Putra dan Seri Perdana, di mana tempat berpusatnya kuasa, berhembus khabar bahawa Najib telah dinasihatkan oleh penasihat-penasihatnya agar melarang semua setpol dan pegawai khas daripada menjadi calon pilihanraya bagi mengelakkan petaka lebih buruk menimpa Najib, UMNO dan BN.
Sebaliknya, semua setpol dan pegawai khas Najib akan dikerah memastikan kemenangan selesa Najib di Pekan, merampas semula Selangor, memberi lebih tumpuan kepada Johor, Sabah serta Sarawak dan memastikan kemenangan yang lebih baik bagi BN di peringkat Pusat.
Para penasihat itu berpendapat adalah tidak wajar setpol dan pegawai khas turut sama menjadi calon kerana mereka sepatutnya membantu Najib, UMNO dan BN memperolehi kemenangan, lebih-lebih lagi lagi PRU 13 ini adalah cabaran paling getir dan bukannya sama sibuk menonjolkan diri masing-masing untuk menjadi wakil rakyat dan megah dipanggil YB.
Sebelum ini, heboh diperkatakan bagaimana sebahagian besar setpol dan pegawai khas Najib dikesan sedang berusaha menonjolkan diri untuk dipilih sebagai calon pilihanraya akan datang. Sebahagian mereka yang ghairah itu baru saja memegang jawatan-jawatan utama di peringkat UMNO bahagian setelah Najib menjadi PM manakala selebihnya tidak pun memegang apa-apa jawatan dalam UMNO, sebaliknya hanya menggunakan pengaruh sebagai orang yang dekat dengan Perdana Menteri.
Antara setpol dan pegawai khas Najib yang heboh diperkatakan bakal menjadi calon ialah Fatmi Che Salleh di Kota Bharu, Kelantan, Shafie Abdullah di Wangsa Maju, Sahlan Ismal di Pokok Sena, Kedah, Jailani Ngah di Terengganu, Ghazali Ibrahim juga di Kedah, Latt Shariman di Kuala Kedah dan Farid Ridzuan dilaporkan mungkin bertanding di Perak.
Sebahagian mereka ini dilaporkan begitu giat turun padang dan melobi untuk menjadi calon, sehingga kadangkala tindakan mereka dilihat begitu berlebih-lebihan di mana terdapat seorang setpol Najib yang telah menumbangkan lebih 40 ekor lembu ketika Raya Korban, baru-baru ini.
Bagaimanapun dilaporkan juga bahawa disebalik larangan itu, hanya Fatmi yang diberi lampu hijau untuk bertanding di Parlimen Kota Bharu kerana beliau dikatakan tidak mempunyai konflik di dalam UMNO Kota Bharu yang diterajuinya, selain harapan UMNO untuk menang di situ juga agak tipis.
Manakala di bahagian lain, misalnya Shafie di Wangsa Maju, Latt Shariman di Kuala Kedah dan Sahlan Ismail di Pokok Sena, ketiga-tiga mereka dilaporkan menghadapi konflik yang agak serius di bahagian masing-masing yang memungkinkan kekalahan lebih pasti berbanding kemenangan jika mereka dipilih sebagai calon.
Meletakkan Sahlan sebagai calon di Pokok Sena dan Latt Shariman di Kuala Kedah lebih mendedahkan kepada rasa tidak puas hati akar umbi dan ini memungkinkan berlakunya sabotaj ketika pilihanraya nanti. Shafie pula selain menghadapi kemungkinan sabotaj daripada kelompok UMNO sendiri, pemilihannya sebagai calon juga menipiskan lagi peluang untuk mendapat undi Cina yang berjumlah lebih 38 peratus kerana beliau masih bermasam muka dengan Ketua MCA Wangsa Maju, Yew Teong Look.
Ghazali Ibrahim pula sudah pernah menjadi wakil rakyat sebelum ini dan beliau akan dinasihatkan untuk fokus membantu jentera UMNO di Kedah manakala Jailani dan Farid Ridzuan pula dilaporkan belum sampai ketikanya untuk menjadi calon pilihanraya dan diminta menumpukan kepada tugas sedia ada.
Najib sendiri dikatakan tiada halangan jika dari sekian banyak setpol dan pegawai khasnya yang sedang ghairah dan bercita-cita tinggi itu, hanya Fatmi seorang yang dibenarkan bertanding kerana beliau sendiri semakin terhimpit dengan pelbagai kemelut politik yang merimaskan sejak akhir-akhir ini.
Najib tentunya memerlukan para pegawainya lebih fokus dan mendampinyai selalu.
Di ketika Najib begitu mengharapkan kemenangan dan tidak mahu kehilangan walau satu kerusi pun yang dalam jangkaan boleh menang, jalan terbaik yang dilihat ketika ini ialah dengan melarang semua setpol dan pegawai khas itu daripada menjadi calon pilihanraya.
Para penasihat itu juga menekankan kepada Najib bahawa jika terlalu ramai setpol dan pegawai khas yang dilihat ingin mengambil kesempatan menonjolkan diri sebagai calon, ia juga membuka ruang yang lebih terbuka kepada serangan pembangkang, selain mengundang persepsi tidak enak di kalangan pengundi.
Namun, hujah yang lebih lembut untuk mewajarkan mereka itu tidak dipilih sebagai calon ialah kerana sebagai setpol dan pegawai khas, mereka sepatutnya menjadi “tangan tambahan” kepada Najib yang kini sedang berhempas pulas untuk memastikan kemenangan UMNO dan BN.
Para penasihat itu menekankan bahawa walaupun sebahagian setpol dan pegawai khas Najib itu menjadi Ketua UMNO Bahagian, mereka seharusnya meletakkan jawatan sebagai setpol dan pegawai khas jika benar ingin menjadi calon dan bergelar YB supaya tugas membantu Najib dapat dilakukan oleh individu lain yang tidak terlalu mempunyai kepentingan peribadi.(SH 21/12/12)

0

0

votes
Article Rating
Kongsikan artikel ini


Sampai Bila Najib Nak Berdiam Diri?

 Sejak Deepak Jaikishan, seorang peniaga karpet yang pernah mempunyai hubungan rapat dengan keluarga Perdana Menteri, mendedahkan penglibatan Najib dalam akuan bersumpah kedua penyiasat persendirian, P Bala, pelbagai rentetan mengenainya sudah terdedah ke pengetahuan umum. Daripada bagaimana Rosmah memintanya mencari P Bala, penglibatan adik Najib, Nazim Razak membayar wang kepada penyiasat persendirian itu, kaitan seorang peguam bergelar Tan Sri merangka akaun bersumpah dan sebagainya, semuanya memperlihatkan kedudukan Najib mula terjejas di mata umum.
Deepak sendiri sejak muncul beberapa minggu lalu, memberi bayangan bahawa beliau tidak akan berhenti setakat ini saja. Beliau pasti akan muncul dengan banyak pendedahan lagi.
Isu yang dibangkitkan Deepak adalah isu yang berlarutan sejak sekian lama. Walaupun rakan karib Najib, Razak Baginda telah dibebaskan dalam kes pembunuhan Altantuya tetapi kesan daripada peristiwa itu terus menyelubungi rakyat kerana begitu banyak misteri yang tidak terungkai disebaliknya.
Selagi rakyat bercakap mengenainya, selagi itulah Najib bagai dikejar bayangan hantu Altantuya itu. Ini berikutan misteri yang pada mulanya tidak terjawab itu seperti mula menunjukkan kebenarannya. Munculnya pendedahan Deepak merupakan salah satu buktinya.
Dengan pendedahan terbaru Deepak mengenai penglibatan Najib meminta P Bala membuat akaun bersumpah kedua dan menafikan akaun bersumpah pertama kerana bimbang kehilangan peluang untuk menjadi Perdana Menteri dan sejumlah wang dibayar kepada penyiasat persendirian itu, membayangkan seperti ada sesuatu yang disembunyikan disebalik pembunuhan Altantuya.
Berikutan pendedahan Deepak dan nama seorang peguam terkenal bergelar Tan Sri turut dikaitkan, tekanan kini cuba dipertingkatkan untuk memaksa beberapa pihak seperti SPRM dan Peguam Negara, agar mengkaji semua kes tersebut.
Pihak pembangkang terus menekan Najib agar berani bersuara atau setidak-tidaknya mengambil tindakan undang-undang terhadap Deepak, jika dakwaannya itu sebagai liar dan tidak benar. Mahfuz Omar secara terbuka telah pun mencabar Najib mengambil tindakan saman itu.
Angkatan Muda Keadilan pula telah mencetak 50 ribu poskad #Tanya Rosmah untuk diedarkan kepada rakyat dan kemudian akan dihantar ke peti surat kediaman Perdana Menteri, bagi tujuan sama iaitu meningkatkan tekanan agar Najib dan Rosmah berani bersuara terhadap pendedahan yang dibangkitkan oleh Deepak itu.
 Ceramah dan program-program pembangkang pula sejak kebelakangan ini tidak pernah sunyi daripada memperkatakan isu Najib, Scorpene, Razak Baginda, P Bala dan Altantuya.
Media alternatif pula digunakan sepenuhnya untuk membangkitkan isu tersebut. Hakikatnya, sejak Deepak bersuara, isu Najib dan Altantuya ini sudah disebarluaskan hingga menerobos seluruh pelusuk kampung dan desa pedalaman serta diperbualkan di kedai-kedai kopi di merata tempat.
Cara bagaimana isu ini dimainkan membayangkan bahawa selagi Najib berdiam diri dan tidak bersuara, selagi itulah ia akan dibangkitkan serta dijadikan isu. Dan selagi Najib tidak bersuara juga, selagi itulah rakyat menganggap ada sesuatu yang tidak kena dan cuba disembunyikan dalam hal ini.
Penduduk bandar, kalangan profesional dan masyarakat pertengahan ke atas sudah agak lama sangsi terhadap Najib dalam isu ini. Rentetan isu yang mereka ketahui melalui pelbagai sumber, termasuk internet, seperti meyakinkan mereka bahawa ada sesuatu yang tidak kena di sebalik pembunuhan model dan penterjemah dari Mongolia itu.
Generasi muda dan mereka yang lebih terdedah kepada maklumat tanpa sempadan juga dilihat mempunyai pendirian yang sama.
Deepak kini nampaknya benar-benar menjadikan kedudukan Najib tampak sukar kerana melalui pendedahannya, semakin ramai rakyat mulai faham dengan isu itu. Hari ini isu yang dibangkitkan Deepak sudah menjadi topik perbualan di mana-mana – pejabat kerajaan, syarikat swasta, pelajar universiti, suri rumah, lobi hotel, kedai kopi, laman-laman sosial dan di mana saja tempat orang boleh berkomunikasi.
Dan selagi Najib berdiam diri, memilih menjadi pemimpin yang “pekak” dan “bisu” terhadap suara-suara yang menjadi percakapan berkaitan isu yang dibangkitkan Deepak ini, selagi itulah rating serta sokongan rakyat kepadanya akan terus merudum.
Bagi rakyat terbanyak, falsafah mereka cukup mudah – berani kerana benar, takut kerana salah. Kalau benar, bersuaralah. Jika terus diam dan tidak berani menafikannya, maknanya salahlah. Ini prinsip moral mudah yang diajar sejak kecil lagi.
Ini bermakna selagi Najib tidak berani bersuara menafikan segala dakwaan Deepak atau menjelaskan kedudukan sebenarnya, selagi itulah beliau akan terus berada dalam kedudukan yang sukar dari segi sokongan rakyat.
Buatlah seribu satu macam transformasi, berilah berapa banyak gula-gula politik sekalipun tetapi jika ada asas moral yang diragui rakyat, maka selama itulah ia akan menjadi beban kepada Najib sendiri.
Dalam isu yang dibangkitkan Deepak, Najib tidak ada pilihan selain bersuara. Beliau boleh memilih untuk menafikannya berserta hujah dan bukti atau mengambil tindakan undang-undang terhadap Deepak jika dakwaan itu tidak benar.
Percayalah, lagi lama berdiam diri, lagi melebar kepercayaan rakyat bahawa beliau berada di pihak yang salah manakala keberanian Deepak dilihat sebagai bukti beliau berada di pihak yang benar.
Najib, bersuaralah!!(SH 24/12/12)

0

0

votes
Article Rating
Kongsikan artikel ini


Pengundi Cina Tolak Setpol Najib…

Ekoran posting di blog ini beberapa hari lalu yang bertajuk “Setpol Najib Dilarang Jadi Calon Pilihanraya”, beberapa respon telah diperolehi berikutan daripada artikel tersebut. Selain ramai yang bersetuju bahawa Setpol dan Pegawai Khas kepada Najib tidak perlu turut sama sibuk untuk melobi menjadi calon, ada juga ahli dan pemimpin UMNO sendiri merasakan mereka perlu lebih menumpukan perhatian membantu Najib, UMNO dan BN daripada mengejar kepentingan peribadi.
Ini kerana apalah yang perlu dikejar sangat untuk menjadi wakil rakyat dan bergelar YB sedangkan UMNO dan BN sendiri belum tentu kekal mendakap kuasa yang ada selepas PRU 13 nanti.
Meskipun Ahmad Maslan, Ketua Penerangan UMNO melahirkan keyakinan BN mampu menang dengan majoriti dua pertiga dalam pilihanraya umum akan datang dengan kemampuan mengekalkan 140 kerusi sedia ada serta merampas 20 kerusi lagi dariada 82 kerusi yang dimenangi pembangkang, ramai yang menganggap ianya sebagai lawak serta nyanyian waktu rembang petang untuk membuatkan Najib terbuai lena semata-mata.
Najib sendiri sebenarnya masih tercungap-cungap untuk mengekalkan kuasa yang ada, jika ada yakin menang pasti sudah lama Najib membubarkan Parlimen.
Mahathir sendiri sebelum ini meramalkan pilihanraya kali ini merupakan pilihanraya paling sukar bagi BN, sementara Muhyiddin pula menyifatkan PRU 13 adalah ibu segala pilihanraya.
Beberapa pensyarah sains politik yang membuat kajian tentang pilihanraya juga meramalkan jika pun BN menang, hanya kemenangan paling tipis yang mampu dicapai. Kemenangan lebih daripada 140 kerusi yang dicapai dalam pilihanraya 2008 hampir mustahil.
Jika antara menang tipis dan hilang kuasa sahaja pilihan yang ada bagi UMNO dan BN, tentulah peranan Setpol dan Pegawai Khas Najib ini lebih berat lagi. Kepentingan UMNO dan BN harus lebih diutamakan berbanding ghairah mengejar glamour bergelar YB.
Antara sekian banyak Setpol dan Pegawai Khas Najib, Setiausaha Politik beliau yang turut ghairah berusaha menjadi calon pilihanraya ialah Shafie Abdullah. Beliau yang merupakan Ketua UMNO Bahagian Wangsa Maju, kini sedang mengumpul segala kekuatan dan senjata yang ada bagi mencapai impian itu dengan cara “merampas” kerusi Wangsa Maju yang sejak 2004 lalu menjadi milik MCA.
Sebelum 2004 kerusi Wangsa Maju adalah milik UMNO tetapi sejak 2004 ia diberikan kepada MCA dan dalam pilihanraya lalu, calon MCA Yew Teong Look telah tewas kepada Wee Choo Keong daripada PKR dengan kekurangan 150 undi. Wee bagaimanapun kemudiannnya mengisytiharkan dirinya sebagai Ahli Parlimen Bebas yang mesra BN.
Kekalahan calon MCA itu merupakan hujah terbaik UMNO untuk merampas semula kerusi tersebut tetapi dalam masa yang sama MCA berkeyakinan dapat memperbaiki prestasinya.
Keghairahan Shafie menonjolkan dirinya menjadi calon telah mengundang sakit hati Yew Teong Look dan MCA, lebih-lebih lagi Shafie merasakan kedudukannya sebagai Setpol Najib adalah “lesen besar” untuk mengambil alih kawasan itu daripada MCA.
Sehingga ini belum ada ketentuan siapa sebenarnya akan menjadi calon BN di Wangsa Maju. Tetapi perang poster antara Shafie dan Yew Teong Look sudah agak hebat dengan poster masing-masing bertebaran di kebanyakan simpang-simpang jalan di sekitar Wangsa Maju.
Poster Wee Choo Keong juga turut kelihatan mencelah di antara poster Shafie dan Yew Teong Look dan ini menggambarkan beliau juga turut menaruh harapan dipilih sebagai calon BN sebagai ganjaran berikutan kesediaannya meninggalkan PKR dan menyokong Najib.
UMNO Wangsa Maju memang sebulat suara mahukan Shafie sebagai calon, walaupun didapati jumlah Ketua UMNO Cawangan yang mengasingkan diri daripada UMNO Bahagian makin melebar jumlahnya. Selain Melayu berpecah kepada UMNO, PAS dan PKR, Melayu dalam UMNO Wangsa Maju sendiri turut berpecah.
Dalam pada itu, permusuhan dan saling bermasam muka antara Shafie dengan Yew Teong Look juga memungkinkan undi Cina melalui MCA tidak tumpah kepadanya, jika ditakdirkan beliau menjadi calon.
Berdasarkan komposisi pengundi Wangsa Maju yang berjumlah 65 ribu orang, hanya 53.20 peratus Melayu, Cina pula berjumlah 36.27 peratus manakala India berjumlah 8.68 peratus.
Ini bermakna, undi Cina adalah penting di Wangsa Maju. Tambahan pula calon PKR akan datang juga adalah Cina iaitu Dr Tan Kee Keong. Jika Shafie yang bertanding, dan beliau kekal suka bermusuh dengan MCA dan Yew Teong Look, cabaran untuk menang tentunya lebih besar.
Shafie tentunya sedar hakikat ini. Pada Jumaat lalu, beliau telah mengadakan program Walkabout Dan Sarapan Pagi di Taman Setapak Indah Jaya sebagai salah satu pendekatannya untuk mendekati pengundi Cina dengan menghantar jemputan kepada semua persatuan penduduk berbangsa Cina dalam kawasan Wangsa Maju.
Malangnya, tiada wakil penduduk Cina yang sudi hadir. Program itu gagal. Shafie dan Pejabat BN Wangsa Maju kemudiannya dimaklumkan bahawa wakil persatuan penduduk dan pengundi Cina tidak akan menghadiri program anjuran beliau kecuali jika mendapat kebenaran daripada Ywe Teong Look.
Isyaratnya jelas, pengundi Cina akan menolak BN jika Shafie yang menjadi calonnya. Kedudukan beliau sebagai Setpol Najib langsung tidak memberi merit pada pandangan pengundi Cina Wangsa Maju. Pengundi Cina dan MCA nampaknya mahukan status qou dikekalkan.
Dari sudut yang lebih luas, tindakan penasihat-penasihat Najib yang menyarankan agar semua Setpol dan Pegawai Khasnya dilarang daripada menjadi calon mula menunjukkan kebenarannya di Wangsa Maju.
Meletakkan Shafie sebagai calon lebih memungkinkan kekalahan daripada kemenangan, dan dengannya juga akan menyebabkan lagu nyanyian Ahmad Maslan kononnya BN boleh menang dengan majoriti dua pertiga dan menawan 20 kerusi pembangkang, kedengaran lebih sumbang di telinga Najib. (SH 25/12/12)

0

0

votes
Article Rating
Kongsikan artikel ini


Konsep 1Malaysia Gagal, Najib Mahu Rebut Semula Undi Melayu

 Perjalanan politik UMNO kebelakangan ini memperlihatkan bahawa Najib seakan-akan sudah putus asa dengan pengundi bukan Melayu. Sejak tsunami 2008 yang antara sebabnya ialah beralih arahnya pengundi bukan Melayu kepada pembangkang, Najib cuba berhempas pulas mahu menawan semula undi mereka melalui beberapa pendekatan yang dilakukannya.
Antaranya memperkenalkan 1Malaysia, memberi lebih banyak bantuan kepada sekolah Cina dan India, kerap turun melawat Petaling Street dan Little India, sanggup merayakan Thaipusam di Batu Caves, cuba hadir sebanyak mungkin program masyarakat Cina dan India serta pelbagai pendekatan ad hoc lagi cuba dilakukan ke arah itu.
Malangnya, masyarakat Cina, India dan pengundi bukan Melayu pada hakikatnya tetap menolak Najib dan BN. Keputusan beberapa pilihanraya kecil, pola pilihanraya negeri Sarawak, penglibatan kaum Cina dan India yang jelas dalam Himpunan Bersih serta respon yang diberikan terhadap program Pakatan Rakyat, menjelaskan hakikat itu.
Pengundi bukan Melayu pada umumnya sudah sepakat untuk melakukan perubahan dalam pilihanraya akan datang ini. Kalau pun BN menang, mereka tidak akan memberikan kemenangan yang selesa. Dua pertiga yang menjadi impian Najib hampir mustahil tanpa sokongan bukan Melayu.
Dalam masa yang sama UMNO juga menyedari MCA, MIC dan Gerakan akan terus kehilangan banyak kerusi. Jumlah kerusi yang ada sekarang dipercayai akan menurun lagi.
1Malaysia yang suatu ketika kerap diperkatakan, kini semakin sayup kedengaran. 1Malaysia lebih kerap diperkatakan sebagai jenama bisnes semata-mata untuk orang Melayu berbanding sebagai tiket merapatkan hubungan BN dengan bukan Melayu. Kedai runcit 1Malaysia, kedai kain 1Malaysia, rumah rakyat 1Malaysia, menu 1Malaysia dan seumpamnya lagi ternampak lebih ditumpukan kepada orang Melayu berbanding bukan Melayu.
Setelah hampir empat tahun berusaha, Najib pada hakikatnya gagal menambat hati pengundi bukan Melayu. Jumlah yang meraguinya makin melebar berbanding mereka yang meyakininya.
Meskipun pelbagai bantuan dan habuan cuba dicurahkan untuk bukan Melayu, impaknya tidak cukup ketara. Gelombang perubahan lebih menggamit hati bukan Melayu.
Jika dulu Najib, dalam beberapa ucapannya begitu mengharapkan undi dan sokongan bukan Melayu tetapi kini bagaikan sudah putus harapan. Apa pun percubaannya, undi bukan Melayu tidak hadir seperti yang diharapkannya.
Kini laungan 1Malaysia juga makin jarang diucapkan kepada kelompok bukan Melayu. 1Malaysia umpama bisnes yang tidak mendatangkan untung bagi Najib. Berbanding 1Malaysia yang dijaja Najib, teriakan Anwar yang kerap menyebut bahawa negara ini milik bersama antara Melayu, Cina, India, Kadazan dan Dusun, ternyata jauh lebih menarik dan diyakini.
Dalam perbualan dengan beberapa rakan bukan Melayu, mereka meragui 1Malaysia yang dijaja Najib kerana beliau dilihat dalam masa yang sama dikepung rapat oleh kelompok ekstrem Melayu seperti Perkasa, Jati dan sebagainya. Lebih dari itu, UMNO sendiri dalam beberapa keadaan atau isu, kelihatan terlalu fanatik dengan Melayunya dan seolah-olah tidak mahu berkongsi dengan kaum lain.
Dalam perebutan kerusi dengan MCA dan MIC misalnya, terdapat kelompok dalam UMNO yang begitu keras dan hanya memikirkan soal UMNO saja. Ada yang mahu merampas kouta bukan Melayu tanpa memikirkan bahawa kemenangan tidak mungkin dapat dicapai tanpa sokongan sama daripada bukan Melayu. Kelompok dalam UMNO yang terlalu memikirkan kepentingan UMNO melebihi keutamaan memenangkan BN secara keseluruhan amat merisaukan pengundi bukan Melayu.
Dalam keadaan seperti itu, Najib lantas lebih mudah diragui. Najib dilihat hanya boleh berkata tetapi amat sukar untuk melaksanakan apa yang diucapkannya.
Jika ditanya ramai pengundi bukan Melayu, mereka kini tidak sabar lagi ingin menghukum UMNO dan BN. Tidak ada apa-apa lagi yang boleh dilakukan dalam hal ini.
Menyedari hakikat itu, Najib kini ingin meraih semula undi Melayu yang agak dilupakannya sebelum ini. Mainan semula isu amanat Haji Hadi, serangan terhadap Nik Aziz yang pernah mengaitkan UMNO sebagai golongan murtad serta mungkar dan mainan semula isu nama Allah untuk bukan Islam adalah percubaan Najib dan BN untuk mendapatkan sebanyak mungkin sokongan Melayu semula.
Amanat Haji Hadi yang dikitar semula oleh Mufti Perak, Harussani Zakaria yang meminta Presiden PAS menarik semula amanat itu, manakala Ahmad Maslan pula mendesak Nik Aziz menarik balik fatwa murtad dan mungkar terhadap UMNO, adalah antara percubaan awal ke arah itu.
Isu ini yang dimainkan secara besar-besaran oleh media kerajaan dan TV dengan semua pihak yang berkepentingan dengan UMNO mula bercakap mengenainya, ia tidak lain bertujuan untuk menjadikan pengundi Melayu atas pagar kembali semula menyokong UMNO dan BN.
Isu kalimah Allah juga cuba dimainkan untuk menjadikan orang Melayu kembali ke jalan yang sama.
BN ingin menampung kehilangan banyak kerusi MCA, MIC dan Gerakan dengan cuba memenangi sebanyak mungkin kerusi yang majoritinya pengundinya terdiri daripada Melayu pula.
Jentera-jentera UMNO difahamkan sudah dikerah untuk memainkan isu ini semaksima mungkin dan menjadikan pembangkang, terutamanya PAS kelihatan hilang arah. Jika isu mengembalikan sokongan pengundi Melayu ini mendatangkan kesan yang diharapkan, barulah dipercayai Najib akan membubarkan Parlimen.
Walaupun difahamkan BN menyedari pengundi Melayu juga berpecah kepada UMNO, PAS dan PKR tetapi pengundi Melayu atas pagar yang tidak totok dengan mana-mana parti dipercayai agak besar jumlahnya. Kelompok ini biasanya amat sensitif dengan isu agama, akidah dan nama Allah. Golongan inilah yang diharapkan termakan umpan dan mata kail yang dipasang itu dengan bantuan akhbar dan TV yang akan memainkan isu tersebut secara besar-besaran dan berulang-ulang.
Meskipun UMNO juga dibelenggu dengan pelbagai isu semasa yang merimaskan, di samping undi bukan Melayu yang sudah tidak boleh diharapkan, tautan UMNO dengan kuasa kini hanya semata-mata bergantung kepada keupayaannya mendapatkan kembali sokongan pengundi Melayu secara majoriti.
Harapan untuk mendapatkan sokongan pengundi bukan Melayu sudah berakhir bagi BN memandangkan tempoh untuk mengadakan pilihanraya hanya tinggal empat bulan sahaja lagi.
Selain isu amanat Haji Hadi, fatwa Nik Aziz dan isu kalimah Allah, apa saja isu yang melibatkan Melayu dan Islam yang muncul selepas ini, ia pasti akan dimanfaatkan sepenuhnya bagi kepentingan memenangi pilihanraya. Dan buat sementara juga, slogan 1Malaysia akan semakin kurang diucapkan oleh Najib dan UMNO. (SH 27/12/12)

0

0

votes
Article Rating
Kongsikan artikel ini


Biar Betul…Mahasiswa Nak Letak Calon Lawan Najib di Pekan?

 Hubungan mahasiswa dengan dunia politik sangat akrab sebenarnya. Sejak dulu lagi sudah sekian kerap dituntut agar mahasiswa dibenarkan berpolitik, tidak saja di dalam kampus tetapi juga di luar kampus, sesuai dengan kedudukan mahasiswa itu sendiri sebagai pemimpin pelapis generasi akan datang.
Sejarah pula telah membuktikan meski dihantui pelbagai halangan, penglibatan mahasiswa dalam pelbagai peristiwa politik tidak pernah kunjung menyurut. Daripada zaman Anwar Ibrahim dan Ibrahim Ali dalam isu kemiskinan di Baling, Ahmad Lutfi Othman dengan isu purdah dan penglibatan Adam Adli serta sekumpulan yang lain dalam pelbagai isu politik semasa sejak kebelakangan ini, adalah bukti jelas bahawa mahasiswa sentiasa segar dengan idealisme dan obor perjuangan.
Kerajaan sendiri menyedari kepentingan mahasiswa dalam dunia politik. Mahasiswa seharusnya juga dididik untuk peka dengan persekitaran dan tidak semestinya sepanjang masa hanya diulit dengan buku dan kuliah sahaja.
Lantaran itu, kerajaan baru-baru ini mengumumkan bahawa mahasiswa dibenarkan terlibat dalam dunia politik termasuk menjadi calon pilihanraya. Menteri Pengajian Tinggi, Khaled Nordin ketika mengumumkannya berkata, kebenaran itu sesuai dengan pindaan Akta Universiti dan Kolej Universiti (AUKU) yang membenarkan mahasiswa aktif dalam aktiviti dan parti politik di luar kampus tanpa sebarang sekatan.
Menurutnya lagi, kebenaran itu juga menandakan kerajaan mengiktiraf fungsi, sumbangan serta kematangan daya fikiran mahasiswa.
Meski kerajaan dilihat cuba berlembut dan seakan tunduk dengan tuntutan mahasiswa sejak sekian lama, dalam beberapa isu misalnya, mahasiswa tetap rasa tidak puas hati terhadap kerajaan. Sebagai anak muda yang sarat idealisme, golongan mahasiswa juga mudah terpanggil dengan beberapa isu semasa yang melibatkan wujudnya unsur ketidakadilan serta kekangan daripada pihak kerajaan.
Sudah banyak penglibatan mahasiswa dalam isu seperti itu. Terbaru ini luahan rasa itu juga dizahirkan dalam kes penahanan seorang mahasiswa bernama Umar yang didakwa terlibat dalam demonstasi di Dataran Merdeka sehingga mereka sanggup berkampung di depan Penjara Kajang, malah protes juga pernah dibuat ketika Rosmah Mansor menghadiri program di sebuah universiti tidak lama dulu sebagai bantahan terhadap pelbagai isu yang melibatkan isteri Perdana Menteri itu.
Sesuai dengan kebenaran yang diberi kerajaan baru-baru ini, kini terdapat gerakan di kalangan mahasiswa yang ingin meletakkan calon mereka bertanding dalam pilihanraya umum akan datang ini. Dan selaras dengan luahan rasa tidak puas hati terhadap kerajaan itu, kerusi pilihan mereka ialah Pekan, Pahang yang sekarang ini diwakili oleh Perdana Menteri, Najib Razak.
Mereka bertanding adalah untuk membawa agenda mahasiwa dan memudahkan suara mereka didengari. Kalah atau menang adalah perkara kedua tetapi dengan bertanding di Pekan, ruang kempen yang terbuka itu akan digunakan sepenuhnya untuk meluahkan segala rasa tidak puas hati dan persoalan yang selama ini membelenggu mereka.
Beberapa perbincangan dan perjumpaan ke arah itu sudah pun bermula sejak beberapa minggu lalu. Mereka kini sedang mengintai beberapa kemungkinan di sebalik penyertaan dalam pilihanraya itu, termasuk pemilihan calon mahasiswa yang sesuai, kewangan dan kemungkinan bergabung dengan pihak pembangkang.
Sehingga ini kerusi yang menjadi tumpuan hanyalah Pekan tetapi jika respon yang diterima agak meluas dan menggalakkan, tidak mustahil suara agenda mahasiswa ini turut juga melebar ke beberapa kerusi yang lain. Penyertaan di Pekan hampir pasti.
Jika perkhabaran ini menjadi kenyataan, ia tentunya satu lagi cabaran bagi Najib dan UMNO kerana dengan penyertaan mahasiwa bertanding melawan Najib sendiri di Pekan, ia tentunya memberi gambaran wujudnya penolakan secara langsung daripada golongan mahasiswa terhadap kepimpinan Najib.
Penyertaan mahasiswa dalam pilihanraya kali ini juga dipercayai mampu mewujudkan gelombang anak muda yang lebih besar kerana ia juga berkait dengan pelbagai isu generasi muda seperti peluang pekerjaan, beban sara hidup, perumahan, pengangkutan, isu sejumlah bakal guru lepasan Institut Latihan Perguruan yang belum menerima penempatan dan sebagainya lagi.
Sesuatu yang makin menghambat Najib tetapi nampaknya PRU 13 makin menarik untuk ditunggu detik ketibaannya.(SH 29/12/12)

0

0

votes
Article Rating
Kongsikan artikel ini


Siapa Paksa Beli Syarikat Deepak – Najib Atau Zahid Hamidi?

 Persoalan yang timbul disebalik tindakan anak syarikat Lembaga Tabung Angkatan Tentera(LTAT) iaitu Boustead membeli syarikat milik Deepak Jaikishan, Astacanggih Sdn Bhd sebagai jalan penyelesaian untuk menghentikan kemelut antara Deepak-Najib-Rosmah-Raja Ropeah, kini menimbulkan persoalan baru iaitu siapakah yang memaksa urusniaga itu?
Semua orang tahu LTAT dan Boustead adalah dibawah Kementerian Pertahanan dan projek yang diberi kepada Raja Ropeah yang kemudiannya disertai oleh Deepak juga adalah dibawah Kementerian Pertahanan. Jadi adakah Zahid Hamidi yang memaksa pembelian tersebut?
Atau adakah ia diarahkan oleh “bos besar” iaitu Najib Razak sendiri? Najib sebelum ini pernah menjadi Menteri Pertahanan dan projek yang diberi Raja Ropeah itu juga diluluskan ketika Najib menjadi Timbalan Perdana Menteri dan Menteri Pertahanan. Adakah Najib memberi arahan secara langsung kepada LTAT dan Bousted atau arahan itu disampaikan melalui Zahid Hamidi?
Tetapi yang pastinya, tidak mungkin LTAT dan Boustead melakukan urusniaga itu tanpa arahan sesiapa dan semata-mata berdasarkan kepentingan komersial.
Inilah antara beberapa persoalan yang bermain di fikiran rakyat sekarang ini, di sebalik kemeriahan menyambut tahun 2013. Lebih dari itu, penting untuk diketahui ialah sama ada urusniaga itu membabitkan unsur salah guna kuasa atau tidak.
Dalam hal ini, Najib atau Zahid mesti bersuara dan memberitahu ketelusan urusniaga tersebut. Sebagai Perdana Menteri, Najib juga mesti meyakinkan rakyat tentang makna ketelusan yang sekalu disebutnya, era kerajaan betul segala-galanya sudah berakhir dan pelbagai slogan yang molek-molek yang selalu disebutnya untuk menarik perhatian rakyat sebelum ini.
Tiada guna sebenarnya Najib bercakap berbunga-bunga dan melontarkan slogan yang indah-indah setiap kali berucap di hadapan rakyat jika perbuatan beliau kerapkali bertentangan dengan apa yang diucapkannya.
Di sebalik pelbagai pendedahan Deepak mengenai Najib dan Rosmah mengenai urusniaga tanah yang melibatkan Ketua Wanita UMNO Selangor, Raja Ropeah Raja Abdullah sebelum ini, tiba-tiba diketahui umum bahawa Boustead telah membeli syarikat Deepak, Astacanggih Sdn Bhd dan membayar semula kos yang telah dikeluarkan oleh Deepak sebanyak RM30 juta iaitu RM13 juta untuk Raja Ropeah, RM8 juta untuk sumbangan politik, RM7 juta sebagai kos perniagaan dan RM2 juta untuk belanja guaman.
Deepak kemudiannya memberitahu beliau diberi kata dua dan dipaksa menjual syarikatnya itu.
Melalui pembelian secara paksa itu dan kemudian Deepak juga kemuungkinan dipaksa menggugurkan tindakan mahkamahnya, apa yang jelas ialah bahawa segala apa yang didedahkan oleh Deepak sebelum ini mempunyai asas kebenarannya. Walaupun Najib dan Rosmah yang dikaitkan dalam pelbagai pendedahan Deepak hanya berdiam diri, tetapi wujudnya usaha penyelesaian dengan menggunakan LTAT, sebuah tabung kewangan untuk askar pencen dan anak syarikatnya Boustead, untuk menutup segala tembelang yang didedahkan Deepak, turut memperlihatkan usaha terdesak Najib ke arah itu.
Dengan isu yang ditumbulkan Deepak ini terus hangat menjadi bualan dan LTAT serta Boustead turut diserang untuk mendedahkan butiran dokumen urusniaga tersebut, tidak dapat tidak, yang paling wajar bersuara merungkaikan persoalan ini ialah Zahid Hamidi dan Najib sendiri.
Jika Zahid sebagai Menteri Pertahanan dan pihak yang bertanggungjawab terhadap LTAT dan Boustead tidak berani bersuara dalam hal ini, ia menunjukkan ada yang tidak kena serta sesuatu cuba disembunyikan dalam urusniaga yang dilihat lebih untuk menyelamatkan masa depan politik Najib dalam pilihanraya umum akan datang.
Dan jika Najib selaku pihak yang dituduh secara langsung oleh Deepak dan sebagai Perdana Menteri yang boleh memberi arahan kepada Zahid atau kepada LTAT, juga berani bersuara, maka terbukti bahawa beliau yang merupakan “dalamg besar” di sebalik urusniaga yang mencurigakan itu.
Jika dalam ucapan tahun baru 2013 yang disiarkan secara meluas malam tadi, Najib sekali lagi menggunakan kesempatan itu itu untuk merayu rakyat supaya terus bersama-sama dengan kerajaan dan memberi sokongan kepadanya mengemudi negara, tetapi jika persoalan mengenai urusniaga meragukan yang melibatkan LTAT ini tidak dapat dijawab bermakna tahun 2013 ini akan terus disemarakkan dengan angin perubahan yang lebih kuat lagi.
Jika wang pencen askar pun sanggup dipergunakan untuk menyelamatkan diri, isteri dan kroni, terus memberi kuasa kepada Najib hanya memungkinkan lebih banyak skandal akan berlaku selepas ini. Inilah antara ketakutan rakyat.
Zahid Hamidi pula, jika terus membisu seribu bahawa, hanya mengesahkan cakap-cakap yang banyak kedengaran sebelum ini bahawa keputusan meletakkannya sebagai Menteri Pertahanan tidak lebih hanya untuk menutup “pekung-pekung” Najib yang mungkin terdedah sepanjang beliau mengemudi kementerian itu sebelum ini.
Untuk menafikan semua itu dan menjadikan permulaan tahun baru 2013 kelihatan manis, ceria dan penuh makna, Zahid Hamidi atau Najib dan lebih baik jika kedua-duanya sekali, dapat segera bersuara menjelaskan kepada rakyat mengenai urusniaga ini. ( SH 01/01/2013)

0

0

votes
Article Rating
Kongsikan artikel ini


Najib Wajib Undur, Beri Peluang Muhyiddin Ketuai PRU 13

 Belum pun sempat Najib menjawab pelbagai persoalan yang dilemparkan kepadanya berhubung urusniaga yang dipaksakan antara LTAT dengan Deepak dan Raja Ropeah serta kaitan dengan isterinya Rosmah Mansor, tiba-tiba sebutir bom lagi digugurkan untuk menggegarkan atmosfera politik negara.
Kali ini merupakan pendedahan oleh Rafizi Ramli melalui sumber yang dipercayai dekat dengan Deepak, tentang bagaimana peniaga karpet itu didakwa telah membayar sebanyak RM13 juta untuk barangan kemas, cincin dan batu permata untuk isteri Perdana Menteri, Rosmah Mansor.
Yang lebih menakjubkan, pendedahan yang turut disertakan dengan bukti invois dan resit bayaran, ialah pembelian semua barang kemas sebanyak RM13 juta itu hanya untuk tempoh 3 bulan sahaja.
Hebat! Malaysia Boleh! dan satu lagi bukti isteri pemimpin kita juga boleh menyamai kehebatan isteri-isteri pemimpin dunia yang pernah menjadi mainan bibir antarabangsa sebelum ini seperti Imelda Marcos, Laila Ben Ali, Suzanne Hosni Mubarak dan seumpamanya.
Meskipun Najib dilihat cuba menyelesaikan kemelut Deepak-Rosmah-Raja Ropeah dengan membawa masuk tabung wang pencen askar iaitu LTAT untuk membeli syarikat Deepak dengan bayaran RM30 juta iaitu jumlah kos yang telah dikeluarkannya sebelum ini, kemarahan Deepak nyata masih membara.
Beliau tidak saja mengeluarkan buku mengenai penglibatannya dalam akaun bersumpah kedua penyiasat persendirian, P Balasubramanian bertajuk Black Rose yang mengaitkan Najib dan Rosmah didalamnya, pendedahan mengenai pembelian barang kemas RM13 juta ini seperti memberi isyarat bahawa Deepak tidak akan berhenti setakat ini sahaja.
Dipercayai lebih banyak pendedahan beserta bukti-bukti mengenai Rosmah dan Najib akan didedahkannya lagi selepas ini. Dengan tempoh edah kerajaan yang ada sekarang akan berakhir pada 28 April 2013 dan pilihanraya umum mesti diadakan sebelum tempoh itu, UMNO dan BN akan terus kelemasan jika satu demi satu bom lagi digugurkan oleh Deepak selepas ini.
Dengan menyerang Rosmah, imej dan kredebiliti Najiblah yang paling terjejas dimata umum. Rosmah bukan saja dilihat seorang isteri yang menyusahkan suaminya tetapi juga membebankan UMNO, BN dan kerajaan.
Beliau amat berbeza dengan isteri-isteri Perdana Menteri sebelum ini. Watak dan perlakuannya amat bertentangan dengan Toh Puan Rahah, Toh Puan Suhaila, Tun Siti Hasmah, Tun Endan dan Tun Jeanne yang amat disenangi rakyat dan terhindar daripada melakukan perkara-perkara yang bertentangan dengan kebiasaan serta kewajaran sebagai isteri seorang Perdana Menteri.
Sepanjang menjadi Perdana Menteri, Najib sentiasa dibebankan dengan pelbagai pendedahan mengenai Rosmah yang menjadi isterinya lebih 20 tahun lalu iaitu selepas Najib menceraikan isteri pertamanya, Tengku Puteri Zainah Iskandar. Dari keghairahan suka berbelanja mewah, longgokan beg tangan, cincin, timbunan pakaian mahal, mengadakan lawatan ke luar negara menggunakan kemudahan jet kerajaan, kemaruk dengan gelaran First Lady sehinggalah kepada suka menunjuk seolah-olah sama berkuasa macam Perdana Menteri, semuanya menjadi bahan percakapan dan sekaligus beban kepada Najib.
Dari masyarakat kelas atasan yang tinggal di Bukit Damansara hinggalah ke budak-budak sekolah rendah di ceruk setinggan, perbualan mereka jarang terlepas daripada topik mengenai Rosmah. Ada saja bahan tidak manis yang menjadi bahan perbualan mengenai Rosmah yang sampai ke telinga mereka dan kemudian dijadikan bahan bualan.
Dengan pelbagai pendedahan mengenai perilaku Rosmah selama ini, dan yang terbaru mengenai pembelian barang kemas RM13 juta yang bayarannya dibuat oleh Deepak, dan mungkin lebih banyak lagi selepas ini, Rosmah kini sudah menjadi beban berat bagi Najib. Najib tidak mungkin berupaya menghadapi pilihanraya umum akan datang dengan selesa selagi beban itu ada disisinya.
Sudahlah beliau sendiri terpalit dengan pelbagai isu, menteri-menteri kabinet juga ramai yang terdedah tembelang masing-masing dengan pelbagai skandal, pendedahan mengenai Rosmah tentunya menambahkan lagi serabut di kepalanya. Ketika suaminya berserabut, Rosmah sepatutnya menjadi pendamping yang mampu membawa ketenangan kepada jiwa suaminya.
Sebaliknya kehadiran Rosmah sepanjang Najib menjadi Perdana Menteri, hanya menjadi beban dan juga kebencian rakyat.
Ramai pemimpin UMNO sendiri yang geleng kepala dengan perangai Rosmah ini. Mereka sendiri tidak yakin UMNO mampu melawan arus penolakan rakyat berikutan satu demi satu karenah yang ditunjukkan oleh Rosmah selama ini.
Mereka percaya halangan terbesar Najib untuk mencapai kemenangan dalam pilihanraya umum nanti adalah kerana adanya Rosmah seperti wataknya yang ada sekarang. Sekiranya Rosmah mempunyai watak seperti Toh Puan Rahah, Toh Puan Suhaila, Siti Hasmah, arwah Endon atau Tun Jeanne, mereka percaya Najib akan mampu muncul sebagai pemimpin yang baik dan disegani ramai.
Dengan hadirnya Rosmah bersama karenahnya itu, rakyat turut menolak Najib. Najib turut dipersoalkan kerana tidak berani menegur atau menasihati isterinya. Rakyat bimbang jika Najib terus diberi sokongan dan memenangi pilihanraya akan datang, karenah Rosmah akan lebih menjadi-jadi dan tidak terkawal lagi.
Dengan kerajaan yang rapuh dan masih menumpang mandat yang diperolehi daripada Pak Lah pada 2008 pun, Rosmah sarat dengan pelbagai isu, apatah lagi jika kemenangan selesa diperolehi selepas pilihanraya umum nanti.
Sebab itu, oleh kerana piliharaya mesti diadakan sebelum 28 April ini, harapan Najib untuk memperbaiki keadaan dan membetulkan persepsi rakyat mengenai dirinya, kepimpinannya, masalah yang diwujudkan isterinya dan seterusnya mencipta kejayaan buat UMNO dan BN, sebenarnya sudah hampir tertutup. Jalan di hadapannya adalah jalan mati. Menunggunya hanyalah gaung yang dalam.
Untuk memberi sedikit nafas dan kekuatan kepada UMNO dan BN, Najib semestinya berundur. Hanya itu pilihan yang ada. Najib mesti melakukan pengorbanan jika tidak mahu UMNO dan BN dikorbankan oleh rakyat melalui peti undi. Topik Najib dan Rosmah kini sudah mendominasi isu-isu yang membebankan UMNO dan BN.
Najib mesti memberi ruang masa dan tempoh yang ada beberapa bulan ini untuk timbalannya, Muhyiddin mengambil alih baton kepimpinan UMNO dan kerajaan dan mengemudi jentera menghadapi PRU 13 nanti. Dengan perubahan kepimpinan, persepsi rakyat juga akan turut berubah.
Muhyiddin juga tidak terlalu banyak pekung seperti Najib. Isterinya juga mempunyai watak yang lebih disenangi rakyat berbanding Rosmah. Meskipun belum pasti mampu mencipta kejayaan gemilang, peluang Muhyiddin lebih cerah berbanding jika UMNO dan BN terus dipimpin Najib dan diselubungi awan mendung ciptaan Rosmah.
Hanya pengunduran Najib satu-satunya peluang yang ada bagi UMNO dan BN memperbaiki kedudukannya. (02/012/2013)

0

0

votes
Article Rating
Kongsikan artikel ini


Jika Benarlah Mahathir Di belakang Deepak…

 Sejak Deepak Jaikishan muncul sebagai tajuk sensasi berita dan mengaitkan Najib serta Rosmah dengan pelbagai dakwaan, perkara yang menjadi persoalan umum mengenai usahawan karpet itu ialah dia dilihat bukan saja begitu berani tetapi seolah-olah kebal daripada sebarang tindakan undang-undang.
Dia sudah membuat pelbagai dakwaan terhadap Perdana Menteri dan Rosmah. Daripada mendakwa memberi sejumlah wang kepada Najib, yang tentunya bermaksud seorang Perdana Menteri menerima rasuah daripadanya, menuduh Najib terlibat dalam akaun bersumpah kedua P Balasubramian untuk menafikan akuan bersumpah pertama yang mengaitkan Najib dan Rosmah dalam kes pembunuhan Altantuya sehinggalah kepada pelbagai dakwaan lainnya sama ada berkaitan Najib mahupun Rosmah, Deepak dilihat amat bebas untuk bercakap apa saja.
Dia boleh menuduh bermacam perkara, bebas mengadakan sidang akhbar dan senang dihubungi media untuk memberi komen mengenai konflik yang dhadapinya. Dia juga bebas bergerak seolah-olah tiada apa yang dibimbanginya.
Sementara Najib, Rosmah dan pimpinan UMNO lainnya tidak berani bersuara menyanggah apa yang disuarakan oleh Deepak, agensi kerajaan seperti polis dan SPRM juga bagaikan sudah kehilangan kuku untuk bertindak terhadap Deepak.
Secara logiknya, pihak polis mahupun SPRM boleh dengan apa cara sekali pun memanggil Deepak, sama ada untuk memberi keterangan atau menyiasat beliau bagi mengesahkan sama ada semua dakwaan yang dibuatnya itu ada kebenaran, mempunyai bukti atau sekadar dakwaan semata-mata. Lebih-lebih lagi yang dituduh dalam dakwaannya itu ialah Perdana Menteri, ketua eksekutif sebuah kerajaan.
Tetapi Deepak bukan saja terus bebas, bahkan seolah-oleh kebal daripada undang-undang.
Kenapa jadi demikian? Adakah Najib, pemimpin UMNO, polis dan SPRM berdiam diri kerana mengetahui semua dakwaan Deepak itu semuanya benar belaka? Atau mungkinkah Deepak dilindungi oleh seseorang yang begitu berpengaruh?
Persoalan mengenai keberanian Deepak ini bagaimanapun mula terungkai sehari dua lalu apabila bertebaran di dunia maya gambar-gambar yang menunjukkan kehadiran beliau di majlis sambutan hari jadi Tun Mahathir yang yang diadakan di sebuah hotel, baru-baru ini.
Kehadiran Deepak di antara 230 jemputan di majlis sambutan hari jadi eksklusif itu menimbulkan tanda-tanya atau sekurang-kurangnya membuktikan bahawa Deepak mempunyai hubungan dengan Mahathir, baik secara langsung mahu pun tidak langsung. Dalam masa yang sama, Najib tidak pula hadir di majlis tersebut.
Oleh kerana Deepak membuat dakwaan terhadap Najib sejak penghujung November lagi, lebih kurang tiga minggu sebelum sambutan hari jadi Mahathir itu, jemputan terhadap Deepak tentu saja boleh dibatalkan jika Mahathir tidak mahu dilihat mempunyai kaitan dengan peniaga karpet yang sedang menyerang Najib itu.
Namun Deepak tetap juga dijemput. Apakah Mahathir sengaja mahu melihat Deepak hadir di majlis sambutan hari jadinya yang turut dimeriahkan oleh kehadiran Shah Rukh Khan itu?
Tersebar gambar-gambar yang mengesahkan kehadiran Deepak di majlis Mahathir itu sebenarnya telah mengesahkan kesangsian ramai mengenai keberanian Deepak selama ini. Kini ramai yang percaya kemunculan Deepak dan keberaniannya menyerang Najib serta Rosmah adalah ‘game’ yang dipapan-caturkan oleh Mahathir.
Selain Najib, siapakah lagi yang begitu berkuasa di negara ini selain Mahathir! Cengkamannya terhadap kuasa selama 22 tahun dan nasib yang berlaku terhadap musuh-musuh politiknya sebelum ini membuktikan hakikat itu. Sebab itu Deepak kelihatan bebas membuat dakwaan, tidak diusik oleh polis mahupun SPRM serta tidak takut bergerak ke mana-mana.
Jika orang lain yang membuat dakwaan begitu serius terhadap seorang Perdana Menteri, barangkali sudah lama serangan balas dilakukan oleh para pemimpin UMNO lainnya dan agensi yang berwajib juga biasanya pantas mengambil tindakan. Tetapi tidak dengan Deepak.
Jika benar memang Mahathir di belakang Deepak dan sengaja mahu menunjukkan kehadiran Deepak di majlis hari jadinya, apakah muslihat bekas Perdana Menteri selama 22 tahun yang masih menjadi broker kuasa dalam UMNO itu?
Sehingga ini Mahathir masih berdiam diri, tidak menafi mahu pun menjelaskan bagaimana Deepak yang sedang mahu menjatuhkan Najib boleh hadir dan bergembira di majlis hari jadinya. Jika Mahathr terus berdiam diri, tujuannya tidak lain ialah supaya orangramai terus bercakap mengenainya dan mempercayai perkara itu.
Ia sebahagian daripada permainan Mahathir untuk menekan Najib.
Kaitan Mahathir dengan Deepak dan permainannya sebagai broker kuasa dalam UMNO untuk menekan Najib dapat dilihat melalui tulisan terbarunya dalam blog Chedet yang meminta rakyat supaya tidak memilih Anwar menjadi Perdana Menteri selepas pilihanraya umum akan datang, walaupun hanya untuk tempoh lima tahun.
Sebelum ini Mahathir sudah beberapa kali bercakap tentang bahayanya jika Anwar menjadi Perdana Menteri. Tulisannya yang terbaru ini adalah luahannya yang entah kali ke berapa untuk merayu kepada rakyat supaya mengenepikan Anwar.
Dengan berulang kali melahirkan kebimbangan itu, Mahathir sebenarnya sudah dapat merasakan UMNO dan BN akan kalah dalam pilihanraya akan datang, dan Anwar akan menjadi Perdana Menteri juga akhirnya, sesuatu yang amat ditakutinya. Beban utama kekalahan UMNO dan BN tidak lain ialah Najib dan Rosmah.
Dengan munculnya Deepak melemahkan Najib, di samping tekanan sedia ada daripada pembangkang, harapan Mahathir ialah supaya Najib menyedari realiti yang ada dan sedia berundur serta memberi laluan kepada timbalannya, Muhyiddin untuk mengambil alih kepimpinan parti dan kerajaan, seterusnya mengemudi jentera menghadapi pilihanraya akan datang ini.
Selagi Najib tidak berundur, serangan Deepak dijangka akan berterusan. Melalui hubungannya yang rapat dan bebas keluar masuk kediaman Najib sebelum ini, Deepak diketahui mempunyai banyak rahsia mengenai Najib dan Rosmah. Pembelian barang kemas sebanyak RM13 juta dalam tenpoh tiga bulan untuk Rosmah sebagaimana yang didedahkan oleh Rafizi, mungkin hanya cebisan kecil daripada beberapa helaian pekung yang bakal didedahkan kepada umum tidak lama lagi.
Menjadi percakapan di kalangan pemimpin UMNO juga bahawa Mahathir sebenarnya lebih meyakini Muhyiddin berbanding Najib. Najib dan Rosmah bagi Mahathir terlalu besar bebannya bagi UMNO dan BN, cuma Mahathir dikatakan tidak mahu terlalu mengkritik Najib kerana bimbang ianya lebih memberi manfaat kepada Anwar.
Harapan Mahathir untuk memberi nafas semula kepada UMNO dan BN hanyalah dengan Najib sedia berundur dan menyediakan laluan kepada Muhyiddin seberapa segera. Deepak adalah senjata ke arah mencapai tujuan itu.
Tetapi jika senjata Deepak ini tidak cukup berkesan dan Najib terus mahu kekal sehingga pilihanraya umum, Mahathir mungkin menjadi insan paling sedih selepas pilihanraya umum nanti kerana terpaksa berperdana-menterikan Anwar Ibrahim juga akhirnya. ( 04/01/2013)

0

0

votes
Article Rating
Kongsikan artikel ini


Lebih Elok Memoir Rosmah Diterbitkan Selepas Najib Tidak Lagi Jadi PM…

 Belum pun sempat buku biografi isteri Perdana Menteri, Rosmah Mansor siap dicetak dan diterbitkan, sebuah buku mengenai beliau telah pun diedarkan dalam talian yang bertajuk The Black Rose 1.0 oleh Deepak Jaikishan dan penulisnya menggunakan nama Spirit of Altantuya.
Buku ini ditulis dalam bentuk cerita dengan nama watak-wataknya dieja secara terbalik atau diberi mirip nama yang hampir sama seperti Deepak diterbalikkan menjadi Kadeep, Najib diterbalikkan menjadi Bijan dan Raja Ropiaah ditukar kepada King Popiah.
Buku The Black Rose 1.0 yang dipercayai mempunyai sambungan lagi ini diedarkan sebagai memenuhi janji Deepak sebelum ini bahawa beliau akan menerbitkan sebuah buku setebal 26 mukasurat untuk menceritakan kebenaran mengenai hubungannya yang penuh warna warni dengan isteri Perdana Menteri itu termasuk penglibatannya dalam memujuk penyiasat persendirian P Balasubramanin membuat akuan bersumpah kedua bagi menafikan akuan bersumpah pertama sebelumnya yang mengaitkan Najib dan Rosmah dalam kes pembunuhan Antantuya yang melibatkan Razak Baginda.
Buku yang boleh dimuat turun secara bebas dalam talian dan jua diberi kebenaran kepada sesiapa yang mahu mencetaknya supaya orang kampung, rakyat pedalaman, ketua kampung, JKKK, imam surau, bilal masjid dan pelbagai golongan yang tidak mempunyai kemudahan internet boleh membacanya, turut mengisahkan mengenai penglibatan Deepak dalam mengolah akuan bersumpah kedua itu setelah beliau diarahkan oleh Rosmah dan Najib untuk berbuat demikian dan pelbagai perkara lainnya.
Turut diceritakan dalam buku itu ialah mengenai Raja Ropiaah, Ketua Wanita UMNO Selangor yang merupakan salah seorang kroni rapat Najib yang telah diberikan projek Puspahanas oleh Kementerian Pertahanan, yang mana kemudiannya projek itulah yang menjadi punca wujudnya konflik dan sengketa antara Deepak, Najib, Rosmah dan Raja Ropiaah.
Resit-resit pembelian barang kemas yang dipercayai untuk Rosmah dan dilunaskan bayarannya oleh Karpet Raya Sdn Bhd, sebuah syarikat milik Deepak turut disertakan dalam buku tersebut yang kini dianggap buku paling panas di permulaan tahun 2013.
Beredarnya buku Deepak ini tentunya memberi satu lagi tamparan kepada Najib dan Rosmah menjelang detik pilihanraya umum yang semakin hampir. Sebelum ini Deepak juga sudah membuat pelbagai dakwaan terhadap Perdana Menteri dan isterinya, yang mana tiada satu pun dakwaan itu mampu dijawab setakat ini.
Sebelum terbitnya buku Deepak ini, Rosmah telah pun mengadakan pra pelancaran buku biografinya yang bukan saja dikatakan menceritakan liku-liku perjalanan hidupnya (diharap tiada fakta atau sisi yang disembunyikan) malah juga dikatakan akan menjawab segala fitnah dan tohmah mengenai dirinya.
Ketika majlis pra pelancaran buku itu yang disempurnakan oleh Sultan Pahang, turut diumumkan bahawa buku tersebut akan mula beredar pada awal Januari 2013.
Namun takdir menentukan bahawa sebelum terbitnya buku biografi itu, buku Deepak telah pun diedarkan lebih dulu. The Black Rose 1.0 hanyalah permulaan, dan mungkin akan beredar pula The Black Rose 2.0, The Black Rose 3.0 dan seterusnya.
Selain dalam bentuk buku, Deepak juga dipercayai akan terus bersuara lagi menyerang Najib dan Rosmah kerana nampaknya kemarahan beliau terhadap mereka yang didakwa mengkhianatinya tidak akan berhenti begitu sahaja, sekurang-kurangnya sehingga hari pembuangan undi nanti.
Ini bermakna selagi wujud dakwaan, tohmahan atau fitnah baru terhadap Najib dan Rosmah, buku biografi yang diharapkan untuk menjawab dan membersihkan nama isteri Perdana Menteri itu tidak akan sempurna kerana akan terdapat perkara-perkara yang terlepas untuk dijawab.
Jika ada perkara yang terlepas untuk dijelaskan dan tidak semua dakwaan yang mencemarkan nama Rosmah selama ini dapat dijawab melalui biografi itu sebagaimana janji Ahmad Maslan yang merupakan penasihat penerbitannya, ia juga bermakna matlamat biografi itu ditebitkan tidak tercapai sepenuhnya.
Dalam memperkatakan mengenai Rosmah, yang paling menarik untuk diketahui ialah jawapannya mengenai segala tohmahan dan dakwaan yang wujud sebelum ini. Kisah hidupnya, zaman sekolahnya, dunia pekerjaannya, latar belakang keluarga, kisah keluarga dan anak-anaknya sebelum berkahwin dengan Najib tidaklah semenarik penjelasanya mengenai barang mewah yang dikatakan bertimbun dimilikinya, jumlah pakaian mahal-mahal yang bergedung banyaknya, jenama beg tangannya, benarkah cincin RM24 juta itu wujud dan sebagainya lagi.
Juga menarik untuk diketahui sama ada segala dakwaan Deepak ada kebenarannya atau hanya fitnah sahaja.
Semua itulah yang ingin diketahui dalam buku biografinya itu.
Oleh kerana Rosmah lebih banyak berdiam diri daripada menjawab segala apa yang pernah diperkatakan mengenai dirinya, sudah tentu buku biografinya itu amat menarik jika penjelasannya dalam buku biografi itu berfaktakan kebenaran.
Tetapi ia tidak wajar diterbitkan sekarang. Sebabnya masih banyak lagi dakwaan mengenai Rosmah khabarnya akan didedahkan oleh Deepak. Jika biografi diterbitkan sekarang dan semua dakwaan, termasuk yang dilakukan oleh Deepak tidak dijawab dalam biografi itu, ia menjadi tidak sempurna dan ada cacat-celanya.
Maka itu, adalah lebih baik Ahmad Maslan menasihatkan Rosmah agar menangguhkan dulu penerbitan buku itu. Tunggulah sehingga pilihanraya umum dan setelah tiada lagi dakwaan-dakwaan baru dibuat terhadapnya. Ketika itu juga, biografi itu boleh diubah kepada sebuah memoir dan jia semua dakwaan serta tohmahan dapat dijawab, barulah ia dilihat sempurna.
Dan jika ketika itu Najib tidak lagi menjadi Perdana Menteri, memoir Rosmah itu pasti ditunggu-tunggu kehadirannya serta menjadi sebutan sebagaimana panasnya buku memoir Tun Mahathir sebelum ini.(SH 06/01/2013)

0

0

votes
Article Rating
Kongsikan artikel ini


Kumpulan Pro Najib Mula Menyumpah Mahathir

 Isu berkaitan Deepak terus menjadi perbualan di sana-sini. Di dalam UMNO, di luar UMNO ia tetap menjadi topik hangat dalam perbualan seharian mengikut persepsi masing-masing. Tetapi secara umumnya, isu Deepak ini sekali lagi mencalarkan nama Najib menjelang pilihanraya umum akan datang.
Sikap berdiam diri Najib dan Rosmah menambahkan kesangsian rakyat, dan menjadikan sebahagian besar percaya segala dakwaan Deepak ada asas kebenarannya.
Topik paling menarik ialah siapa di belakang Deepak? Melihat keberanian dan cara Deepak menyerang Najib serta Rosmah, dan dalam masa yang sama polis serta SPRM seperti hilang kekuatan untuk bertindak, membayangkan bahawa Deepak tidak bersendirian dalam hal ini.
Sementara Deepak melahirkan kekecawaan kerana Anwar Ibrahim tidak berdiri di belakangnya, nama Mahathir paling banyak dikaitkan dengan usahawan karpet itu. Kehadiran Deepan di majlis hari jadi Mahathir dijadikan alasan paling kukuh untuk mengiyakan desas-desus itu.
Logiknya memang ada. Seseorang yang sedang menyerang Perdana Menteri biasanya akan dipinggirkan dan semua orang takut berkawan dengannya, apalagi untuk dijemput hadir dalam majlis eksklusif seperti majlis hari jadi.
Tetapi Deepak nampaknya istimewa. Beliau terselit antara 230 jemputan. Dalam masa yang sama, Deepak juga kelihatan bebas ke mana-mana dan tidak takut kepada sesiapa berikutan dakwaannya itu.
Kaitan Mahathir dengan Deepak bukan saja diperbualkan di luar UMNO, tetapi juga dalam UMNO. Dari hari ke hari, makan ramai yang percaya kaitan antara keduanya.
Deepak dikatakan adalah alat untuk melemahkan Najib dan senjata untuk memaksanya berundur. Ia bukan saja boleh digunakan untuk memaksa Najib berundur sebelum pilihanraya tetapi juga selepas pilihanraya nanti.
Meneliti sejarah politik Mahathir sebelum ini, penyokong Najib tidak menolak kemungkinan bekas Perdana Menteri itu merupakan tangan ghaib di belakang Deepak. Kebimbangan Mahathir sekarang ialah jika BN tumbang dan Anwar menjadi Perdana Menteri.
Penyokong Najib di beberapa negeri mulai secara terbuka menempelak Mahathir kerana masih berdiam diri, tidak mahu menafi atau mengiyakan desas-desus namanya dikaitkan dengan Deepak. Sikap membisu Mahathir dianggap menyusahkan kerana Mahathir dianggap masih mempunyai pengaruh tersendiri dalam UMNO, walaupun di kalangan rakyat biasa pengaruhnya makin menipis.
Dengan pengaruhnya yang masih bersisa itu, Mahathir dianggap tidak habis-habis menyusahkan orang. Mahathir dianggap hanya mementingkan dirinya saja. Ketakutannya ialah pada Anwar tetapi yang bakal menjadi mangsa ialah Najib.
Sejak menjadi Perdana Menteri, sudah berderet musuh politiknya yang dikambus tanpa nisan, kini nampaknya naluri pemangsa tidak pernah padam dalam dirinya. Setelah bersara, Pak Lah menjadi mangsanya yang pertama, dan kini bayangan semakin jelas bahawa Najib adalah mangsa yang seterusnya.
Tidak ada sesiapa yang penting di sisi Mahathir, selain dirinya sendiri. Sesiapa yang boleh mengancam kepentingannya, mudah saja dijadikan musuhnya.
Najib bakal dijadikan musuh kerana beliau dianggap terlalu lemah untuk berhadapan dengan Anwar. Pekungnya bersama Rosmah terlalu banyak. Sebahagian besar isu Najib ialah berkaitan karenah Rosmah. Ia hampir sama seperti kaitan Pak Lah dengan KJ dahulu, malah lebih teruk lagi. Maka tidak hairan jika Najib bakal dijadikan mangsa kerana kekalnya Najib lebih memberi peluang kepada Anwar menjadi Perdana Menteri.
Inilah yang paling ditakuti dan sentiasa menjadi mimpi ngeri Mahathir.
Deepak adalah alasan terbaik Mahathir untuk memaksa Najib berundur dan menggagalkan hasrat Anwar ke Putrajaya. Sama ada ia berjaya atau sebaliknya, ia banyak bergantung kepada episod pendedahan yang seterusnya oleh Deepak.
Tetapi kecaman dari dalam UMNO sendiri kepada Mahathir mula kedengaran di mana-mana sekarang ini. Kumpulan pro Najib seolah-olah cuba mempertahankan bos mereka dengan menyalahkan Mahathir dalam permainan terbaru ini.
Sudahlah sikap berdiam diri Najib dan Rosmah terhadap segala dakwaan Deepak membuatkan para pemimpin UMNO lainnya termasuk pro Najib turut terpaksa berdiam diri dan tidak berani memberi komen, kaitan Mahathir dan Muhyiddin yang digembar-gemburkan di belakang Deepak, menambahkan lagi sengsara jiwa mereka.
Dalam masa yang sama, dengan pelbagai dakwaan lainnya yang timbul berkaitan Deepak seperti melibatkan Raja Ropiaah, LTAT dan sebagainya jelas menjadikan UMNO makin dipalit contengan arang hitam. Belum pun reda isu Shahrizat dan NFC, kini Raja Ropiaah pula membawa beban kepada UMNO dan BN.
Hari demi hari isu Deepak ini bukan saja memberi markah tambahan kepada Pakatan Rakyat tetapi dalam masa yang sama turut memecah-belahkan UMNO sendiri. Mahathir yang selama ini dianggap sifu dalam UMNO mulai dikecam tanpa segan silu. Dalam masa yang sama, jurang puak Najib dengan puak Muhyiddin turut makin melebar.
PRU 13 benar-benar semakin meletakkan UMNO dan BN umpama telur di hujung tanduk. ( SH 08/01/2013)

0

0

votes
Article Rating
Kongsikan artikel ini


Benarkah Najib Benar-Benar Sihat?

 Isu kesihatan Perdana Menteri, Najib Razak menjadi bualan ramai sejak seminggu yang lalu. Beberapa blog melaporkan kononnya Najib berada dalam keadaan tidak sihat setelah diserang angin ahmar ringan (mild stroke).
Meskipun Perdana Menteri telah menafikan laporan itu dan menegaskan beliau sihat, desas-desus mengenainya tetap panas di pasaran politik. Rakyat biasa, ahli UMNO, bukan ahli UMNO, pengundi atas pagar, lebih-lebih lagi penyokong pembangkang mengutarakan pelbagai teori dan kemungkinan mengenai kesihatan Najib meskipun beliau sudah merayu agar jangan mempercayai tulisan beberapa blog itu.
“Bursa Malaysia sihat, pasaran saham sihat, sukuk sihat dan saya sihat,” demikian tegas Najib.
Meskipun sudah ada penafian, desas-desus dan khabar angin tentang kesihatan Najib tidak berhenti begitu saja. Orang ramai terus bercakap mengenainya. Selalunya juga bermula daripada khabar angin, kemudian ada penafian, tiba-tiba menjadi nyata. Dalam politik, begitulah selalunya. Sebab itu, waima ada penafian daripada Najib sendiri, orang tetap berminat bercakap mengenainya.
Sejak Najib kembali dari bercuti seminggu yang lalu, kelibatnya jarang kelihatan di dada akhbar dan televisyen. Selalunya sebaik kembali daripada bercuti, Najib pantas akan ligat dengan pelbagai program turun padang dan merasmikan pelbagai majlis di sana-sini.
Sebaliknya sejak seminggu lalu, yang ligat turun ke negeri-negeri bertemu rakyat ialah timbalannya, Muhyiddin Yassin. Sejak minggu lalu, Muhyiddin telah turun ke Kedah, Perak dan Negeri Sembilan. Walaupun Najib dilaporkan telah kembali bertugas, beliau lebih banyak berada di pejabat dan menghadiri perogram-program biasa saja.
Selalu Najib dan Muhyiddin sama-sama ligat turun ke negeri-negeri, lebih-lebih lagi dalam keadaan pilihanraya begitu hampir ini. Jika Najib ke Selangor, Muhyiddin ke Kedah, kemudian jika Najib ke Johor, Muhyiddin ke Pahang. Tetapi nampaknya tidak kali, hanya Muhyiddin yang turun padang ke negeri-negeri merayu sokongan bagi pihak UMNO dan BN menghadapi pilihanraya akan datang.
Malahan melawat mangsa banjir di Pantai Timur juga, Najib tidak terlibat. Beliau hanya sekali meninjau keadaan banjir daripada helikopter. Muhyiddin pula beberapa kali turun melawat mangsa banjir.
Ketika isterinya, Rosmah melawat mangsa banjir di Rantau Panjang sekembalinya daripada bercuti juga, Najib tidak turut serta. Rosmah seolah-olah turun mewakili Najib.
Kerana itu, desas-desus bahawa Najib tidak sihat dan diserang angin ahmar ringan mula tersebar. Jika Najib benar-benar sihat dan cukup cergas, melawat mangsa banjir tentunya menjadi kemestian, lebih-lebih lagi menjelang pilihanraya ini.
Melawat mangsa banjir, menghulurkan bantuan dan kemudian diberi liputan meluas oleh media harus diakui mampu membawa markah politik yang tinggi kepada seseorang pemimpin. Jarang ia dilepaskan begitu saja.
Tidak pernah juga Najib kelihatan begitu perlahan dalam menghadiri pelbagai program sepertimana sekarang ini. Walaupun setelah mengatakan dirinya sihat, Najib tetap tidak muncul sekerap biasa. Tv dan akhbar tidak meriah dengan wajah dan berita Najib sebagaimana biasa.
Sebenarnya serangan angin ahmar ringan bagi mereka yang sibuk, selalu stres dan tidak cukup tidur adalah perkara biasa bagi kebanyakan mereka yang berusia 40 tahun keatas. Ramai yang pernah mengalaminya. Ada yang jatuh ketika di bilik air, ketika berjalan, ketika bersenam dan sebagainya. Sesetengahnya hilang ingatan seketika, badan menjadi lemah manakala yang agak serius, akan mengalami gangguan pada bahagian badan sebelah kiri. Kaki, tangan dan muka sebelah kiri akan menjadi kebas seketika.
Jika cepat diubati dan dirawat, biasanya ia akan pulih dalam beberapa hari.
Sebab itu kebarangkalian Najib diserang angin ahmar ringan dan berada dalam keadaan tidak cergas sejak akhir-akhir ini tidak dapat dinafikan begitu saja. Selain sibuk, selalu stres, tidak cukup tidur, tekanan politik yang dihadapinya sejak kebelakangan ini, terutamanya dengan munculnya pelbagai dakwaan oleh Deepak Jaikishan, memang diakui bukan kepalang beratnya untuk ditanggung oleh sesiapa saja termasuk Najib.
Meskipun ajal maut di tangan Allah Yang Maha Esa dan tidak bermaksud mengharapkan sesuatu yang tidak baik terhadap Najib, orang juga tidak lupa bahawa ayahanda Najib, Tun Abdul Razak tidak panjang usianya sepertimana keturunan Tun Mahathir. Tun Razak meninggal dunia hanya berusia 56 tahun berbanding Mahathir yang sudah 87 tetapi kekal cergas. Malah masih ada kakak Mahathir yang masih sihat.
Di dalam UMNO sendiri, berita tidak sihat seseorang pemimpin membawa implikasi yang pelbagai. Lebih-lebih lagi menjelang pilihanraya umum akan datang, isu sihat dan kemungkinan Najib tidak cukup cergas, mula diolah dengan pelbagai versi.
Dengan Najib lebih banyak menghabiskan kerja-kerja pejabat sementara Muhyiddin lebih kerap turun ke negeri-negeri bertemu rakyat, timbul dakwaan bahawa Muhyiddin sekarang ini sedang menjalankan tugas mengumpul sokongan rakyat sebelum pilihanraya diadakan. Ini berikutan dakwaan bahawa sokongan yang terkumpul sebelum ini sudah pun berderai dengan munculnya pelbagai dakwaan oleh Deepak terhadap Najib dan Rosmah.
Najib dikatakan tidak mungkin mampu lagi meraih sokongan rakyat kerana dirinya sendiri masih terbelit dengan pelbagai isu dan kesangsian rakyat. Kerana itu Muhyiddin diharapkan mampu mengembalikan semula kepercayaan rakyat kerana beliau tidak ada isu yang berat melingkari dirinya sebagaimana Najib.
Najib dispekulasikan tidak akan berundur sebelum pilihanraya kerana masa sudah suntuk untuk berbuat demikian. Berundurnya Najib sekarang lebih membahayakan kedudukan UMNO dan BN. Ini bermakna, sehingga pilihanraya nanti, Najib kekal sebagai Presiden UMNO dan Perdana Menteri tetapi usaha menarik sokongan rakyat akan diambil alih oleh Muhyiddin. Kalah atau menang mash belum tentu tetapi peluang dikatakan lebih baik untuk kemenangan BN jika Muhyiddin yang mengepalainya.
Dan semua ini dikatakan akan membuka laluan kepada perletakan jawatan Najib selepas pilihanraya umum nanti atas faktor-faktor kesihatan. (SH 09/01/2013)

0

0

votes
Article Rating
Kongsikan artikel ini